Imam Rawatib Antara Ditahan Dalam Op Cegah Di Beaufort

BEAUFORT: “Hisap syabu? Apa kena mengena dengan saya?!”

Itulah provokasi yang dilakukan seorang suspek yang mendakwa dirinya bertugas sebagai Imam Rawatib di sebuah kampung di sini ketika ditahan Agensi Anti Dadah Kebangsaan (AADK) dalam Op Cegah Siri 3/2019, di sini, awal pagi tadi.

Ketua Operasi AADK Negeri Sabah Erwan Roslan berkata lelaki berusia 37 tahun itu ditahan dirumahnya setelah mendapat maklumat penglibatan suspek terbabit dengan penyalahgunaan dadah.

“Ketika pegawai dan anggota AADK memperkenalkan diri selepas pintu rumah dibuka, suspek bertindak melakukan provokasi dengan bertanya apa kena mengena dia dengan operasi yang sedang dijalankan.

“Pada masa yang sama, ibu suspek terkejut dan menangis melihat anak lelakinya itu ditahan untuk dibawa ke pejabat AADK Beaufort bagi proses dokumentasi dan ujian saringan awal air kencing,” katanya ketika dihubungi SabahNewsToday.

Tambah Erwan, hasil ujian saringan awal air kencing suspek mendapati Imam Rawatib itu terbabit positif dadah jenis syabu.

“Ketika kita menyoal suspek bila kali terakhir beliau mengambil dadah di rumahnya sewaktu operasi, dia bertindak melakukan provokasi terhadap pihak AADK.

“Namun, setelah ujian urin yang dijalankan terhadapnya, suspek mengaku kali terakhir mengambil bahan terlarang itu tiga hari lepas,” jelas Erwan.

Operasi yang bermula pada jam 1 pagi dan berakhir tiga jam kemudian ini berjaya menahan seramai 10 individu yang positif dadah.

Sebanyak tiga buah kampung sekitar daerah Beaufort menjadi lokasi serbuan iaitu Kampung Klias, Kampung Pintas, dan Kampung Lumadan.

“Kesemua suspek akan disiasat di bawah Seksyen 3(1) Akta Penagih Dadah (Rawatan dan Pemulihan) 1983.

“Orang ramai yang mempunyai maklumat berkairan penyalahgunaan dadah boleh menyalurkan maklumat dengan menghubungi AADK daerah ini ditalian 087-222667 atau tampil di pejabat AADK berhampiran,” katanya. -SabahNewsTodayArtikel asal : https://www.sabahnewstoday.com/imam-rawatib-antara-ditahan-dalam-op-cegah-di-beaufort/


Warisan Saman ADUN Keluar Parti

KOTA BELUD: Parti Warisan (WARISAN) akan saman Ahli Dewan Undangan Negeri (ADUN) Kukusan, Rina Jainal ke mahkamah kerana keluar daripada parti itu dan melanggar perjanjian.

Presidennya, Datuk Seri Mohd Shafie Apdal, berkata Rina akan menerima nasib yang sama dengan lima ADUN yang sudah keluar dari WARISAN sebelum ini.

“Sebahagian mereka memang kita sudah bawa ke mahkamah kita heret mereka oleh kerana perjanjian yang telah kita nyatakan kepada mereka, pengakuan mereka.

“Itu (bawa ke mahkamah) sememangnya akan menjadi satu tindakan yang kita lakukan,” katanya.

Terdahulu, Rina mengumumkan keluar WARISAN dan mengesahkan menyertai Parti Harapan Rakyat Sabah (PHRS) yang diketuai Presidennya, Tan Sri Liew Yun Fah.

Lima wakil rakyat WARISAN sebelum ini yang sudah keluar parti adalah Hassan A Gani Pg Amir (Sebatik), Datuk Dr Yusof Yaacob (Sindumin), Ahli Parlimen Lahad Datu merangkap ADUN Segama, Datuk Mohamaddin Ketapi, Datuk Peter Anthony (Melalap) dan Datuk Nuil Juatim (Limbahau).

Selepas lima ADUN itu keluar parti, WARISAN kini memiliki 18 kerusi DUN dan blok pembangkang tinggal 26 kerusi, manakala blok kerajaan termasuk ADUN Bebas dan ADUN Dilantik mempunyai 52 kerusi.

Bagaimanapun, Mohd Shafie menegaskan tindakan bekas Naib Ketua Wirawati WARISAN berkenaan tidak melemahkan parti terutama di kawasan Tawau dan Kalabakan.

“Kita masih mantap lagi di Tawau, Kalabakan. Berbagai langkah yang mereka lakukan untuk menekan, melemahkan WARISAN. WARISAN insya-ALLAH masih kuat,” katanya pada sidang media selepas menghadiri Majlis Rumah Terbuka Kaamatan WARISANN, di Dewan Kadamaian Square, dekat sini.

Beliau berkata demikian ketika ditanya mengenai tindakan seorang lagi ADUN WARISAN mengumumkan keluar parti dan menyertai PHRS. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Haramkan PUBG!

SEBANYAK 58 peratus daripada 206,000 responden yang menyertai undian di Facebook (FB) Harian Metro bersetuju permainan dalam talian PlayerUnknown’s Battleground (PUBG) diharamkan di negara ini.

Keputusan itu diperoleh hasil tinjauan pendapat yang dibuat dalam tempoh 24 jam bermula kelmarin dengan tajuk ‘Adakah anda setuju jika permainan dalam talian PUBG diharamkan di negara ini?’.

Tinjauan ini turut menerima lebih 3,400 komen dan perkongsian sebanyak 3,502 daripada pengguna FB.

Pengguna FB berpendapat permainan video itu perlu diharamkan kerana terdapat latihan menembak menggunakan pelbagai senjata api yang boleh mempengaruhi kebanyakan pengganas meniru aksi itu.

Ada juga berpendapat pengharaman itu wajar kerana permainan itu tidak berfaedah dan melalaikan pemain terutama anak muda.

“PUBG ini memang bahaya kerana ada mod latihan tembak dan macam-macam jenis senjata dalam permainan itu.

“Rasanya memang kebanyakan pengganas berlatih menembak daripada permainan ini,” kata Mohd Nizam.

Siti Fadzleen pula berkata ,tiada faedahnya bermain PUBG yang hanya membuang masa.

“Banyak sangat masa terbuang…untuk kerja, keluarga dan solat dilengahkan,” katanya.

Sementara itu, 42 peratus lagi responden memilih tidak bersetuju permainan itu diharamkan dengan alasan mereka permainan itu tidak adil dikaitkan dengan kejadian keganasan atau mempengaruhi pengganas.

Selain menguji minda dan tahap kreativiti pemain ia dikatakan menjadi sumber pendapatan buat pemain yang mempunyai penstriman langsung di media sosial.

Golongan tidak bersetuju pengharaman itu dilaksanakan turut mencadangkan segala filem mahupun permainan video juga aplikasi lain berunsurkan kelalaian dan keganasan seperti PUBG perlu diharamkan sama.

Pemilik akaun FB bernama Nami Swan mempertikaikan perlukah pengharaman itu dilakukan kerana ia menjana pendapatan sesetengah pemain.

Balqis Abdullah pula berkata, adalah tidak adil jika hanya PUBG saja diharamkan berikutan banyak permainan lain membawa ke arah negatif.

“Habis tu TikTok, Bigo, WeChat dan permainan lain yang sama macam PUBG?

“Aku pun main PUBG tetapi tidak adil haramkan PUBG saja sedangkan banyak lagi yang boleh bawa ke arah keganasan,” katanya.

Pendapat sama turut diakui Izwan Hafis yang meminta pengharaman dilakukan ke atas semua filem aksi dan berunsurkan peperangan. – Harian Metro


Peter Mengaku Tidak Bersalah Terbabit Transaksi Haram RM8.75 Juta

KOTA KINABALU: Menteri Pembangunan Infrastruktur, Datuk Peter Anthony mengaku tidak bersalah terhadap lima pertuduhan pengubahan wang haram membabitkan jumlah transaksi bernilai RM8.75 juta yang didakwa dilakukan antara Julai 2014 hingga Januari 2016.

Peter, 49, mengaku tidak bersalah di hadapan Hakim Mahkamah Sesyen, Abu Bakar Manat selepas pertuduhan terhadapnya yang dibuat Suruhanjaya Pencegahan Rasuah Malaysia (SPRM) dibacakan.

Bagi pertuduhan pertama, pada 25 Julai 2014, Peter didakwa terlibat dalam transaksi haram membabitkan nilai RM1.75 juta di Maybank Jalan Perpaduan, Kampung Air, Kota Kinabalu.

Menurut pertuduhan kedua pula, Peter yang juga Ahli Dewan Undangan Negeri (ADUN) melalap didakwa melakukan aktiviti haram dengan menerima wang sebanyak RM2 juta di lokasi yang sama.

Bagi kedua-dua pertuduhan tersebut, beliau didakwa di bawah Seksyen 4(1)(a) Akta Pencegahan Pengubahan Wang Haram dan Pencegahan Pembiyaan Keganasan 2001 (Akta 613) yang memperuntukkan hukuman denda RM5 juta atau penjara tidak melebihi lima tahun atau kedua-duanya sekali.

Sementara itu, bagi pertuduhan ketiga, pada 5 September 2014, Peter didakwa menerima wang haram membabitkan nilai RM500,000 juga di lokasi sama.

Bagi pertuduhan keempat dan kelima, beliau turut didakwa menerima wang masing-masing bernilai RM400,000 dan RM4.1 juta di bank yang sama.

Pendakwaan bagi ketiga-tiga pertuduhan tersebut dibuat di bawah Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613).

Seksyen berkenaan memperuntukkan hukuman penjara tidak melebihi 15 tahun dan denda tidak kurang daripada lima kali jumlah nilai aktiviti haram atau lima juta ringgit mana-mana yang lebih tinggi.

Terdahulu dalam prosiding hari ini, Peter diwakili barisan peguam Luke Ressa Balang, Martin Tommy, Cedric Choo dan Datuk Douglas Lind.

Pendakwaan dikendalikan Timbalan Pendakwa Raya SPRM, Mohd. Akram Garib dan Mohd. Faliq Basiruddin.

Dalam prosiding itu, SPRM meminta mahkamah meletakkan nilai ikat jamin sebanyak RM1 juta berserta dua penjamin terhadap Peter untuk dibebaskan.

SPRM turut meminta mahkamah menyimpan pasport antarabangsa beliau dan mengarahkan Peter melapor diri di pejabat SPRM sekali setiap bulan.

Selepas mendengar hujah pihak pembelaan, Abu Bakar kemudiannya menetapkan nilai jaminan sebanyak RM500,000 ke atas Peter berserta dua penjamin manakala pasport antarabangsanya diserahkan kepada mahkamah dan beliau perlu melapor diri di pejabat SPRM sekali dalam setiap dua bulan.

Abu Bakar bagaimanapun berkata, Peter boleh membuat permohonan untuk mendapatkan pasport tersebut jika ada keperluan penting.

Mahkamah kemudiannya menetapkan sebutan semula kes pada pukul 10 pagi, 8 Ogos depan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Ditembak Mati Kerana Tidak Pakai Topeng Muka

MANILA: Seorang warga emas berusia 63 tahun ditembak mati polis di Filipina selepas berang apabila diminta memakai topeng muka.

Ini merupakan kes pertama di mana pihak berkuasa bertindak menembak orang awam kerana melanggar arahan yang dikeluarkan kerajaan untuk mengawal wabak COVID-19.

Lelaki itu dipercayai dalam keadaan mabuk dan mengugut pihak berkuasa dengan sabit dalam kejadian yang berlaku di bandar selatan Nasipit di wilayah Agusan del Norte.

“Suspek diberi teguran kerana tidak memakai topeng, tetapi dia naik marah, mengugut dan mengeluarkan kata-kata kesat sebelum menyerang pihak berkuasa menggunakan sabit,” kata jurucakap polis.

Khamis lalu, kerajaan Filipina mengeluarkan arahan kepada orang awam agar memakai topeng perlindungan apabila keluar rumah sepanjang tempoh lockdown selama sebulan.

Filipina setakat ini telah mencatat lebih 3,000 kes positif COVID-19, dengan 144 kematian.


Bersiap Sedia! Malaysia Dijangka Alami Cuaca Panas Bermula 18 Mei Hingga September Ini

KUALA LUMPUR: Monsun Barat Daya dijangka bermula pada 18 Mei dan akan berterusan sehingga pertengahan September ini, menyebabkan kurangnya pembentukan awan yang menghasilkan hujan dalam tempoh berkenaan.

Jabatan Meteorologi dalam kenyataan hari ini berkata, taburan hujan di kebanyakan negeri dijangka berada pada paras purata kecuali negeri Perlis, Kedah, Pulau Pinang dan Utara Perak yang akan menerima hujan sedikit melebihi purata pada bulan Ogos dan September.

“Manakala, kawasan barat dan pedalaman Sarawak dijangka menerima hujan sedikit melebihi purata pada bulan Mei dan Jun, sementara timur Sabah dijangka menerima hujan sedikit bawah purata pada bulan September dan Oktober”.

“Keadaan ini berpotensi menyebabkan cuaca yang agak kering serta menyebabkan kebakaran hutan dan jerebu di sesetengah tempat. Jerebu tempatan atau merentas sempadan boleh berlaku sekiranya terdapat pembakaran terbuka yang tidak terkawal,” menurut kenyataan itu.

Orang ramai disaran supaya mengurangkan aktiviti luar, mengelakkan dari melakukan pembakaran terbuka, minum air yang banyak dan memakai penutup hidung dan mulut yang bersesuaian sekiranya keadaan berjerebu.


Filipina, Indonesia Enggan Terima Rakyat Mereka Ditahan Di Sabah Akibat Bimbang Covid-19

KOTA KINABALU: Jumlah pendatang asing tanpa izin (PATI) di pusat tahanan sementara (PTS) di Sabah sukar dikurangkan kerana Filipina dan Indonesia enggan menerima warganegara mereka, kata Pengarah Majlis Keselamatan Negeri, Sharifah Sitti Saleha Habib Yussof.

“Kita sedang berunding dengan Kedutaan Filipina dan Indonesia supaya mereka menerima tahanan warganegara mereka yang telah disahkan bebas Covid-19.

“Hasil rundingan dengan pihak kedutaan (Filipina dan Indonesia) sebelum ini, kita telah menghantar balik kira-kira 3,000 tahanan, seterusnya pada Mei apabila Presiden Filipina, (Rodrigo) Duterte bersetuju menerima 5,300 tahanan warganegara mereka dengan syarat semua tahanan mesti menjalani swab dan disahkan negatif Covid-19.

”Bagaimanapun, apabila gelombang ke-3 melanda negara ini baru-baru ini, mereka mula menutup semula sempadan,” katanya selepas memantau PTS Kota Kinabalu di Manggatal, dekat sini, hari ini.

Beliau berkata, terdapat 5,329 PATI di PTS Tawau dan Kota Kinabalu ketika ini, dengan 86% daripadanya ialah rakyat Filipina, 12% dari Indonesia dan selebihnya dari negara lain seperti Vietnam, Thailand, China serta Pakistan.

“Semua tahanan yang ditempatkan di PTS (ketika ini) adalah mereka yang kita panggil banduan dagang, iaitu tidak memiliki dokumen dan ditahan sementara menunggu pengusiran.

“Beberapa langkah diambil kerajaan agar tiada lagi kemasukan tahanan baru di PTS Sabah, termasuk arahan Kementerian Dalam Negeri menangguhkan semua prosiding mahkamah.”

Katanya, keadaan PTS di Sabah masih terkawal dan pihaknya membuat perancangan bagi mengelakkan kesesakan.

“Kita mendapat 8 dewan di seluruh negeri ini untuk dijadikan pusat kuarantin bagi tahanan PTS.

“Kita juga akan meneruskan rundingan dengan pihak kedutaan negara berkaitan untuk meyakinkan mereka, sekiranya kes Covid-19 sudah melandai, kita akan memulakan penghantaran tahanan ke negara masing-masing.

“Buat masih ini, kita masih boleh menampung tahanan di PTS, sebagai contoh di PTS Kota Kinabalu, kita ada 2 blok simpanan untuk dijadikan blok pengasingan, begitu juga PTS di Tawau.”

Semalam, 341 kes Covid-19 dicatatkan di Kota Kinabalu, dengan 229 kes daripada kluster PTS Manggatal, yang merupakan penyumbang terbesar kepada peningkatan mendadak kes di Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mangsa Papua Ditikam, Dipukul Atau Dibakar Hidup-Hidup

JAYAPURA: Kebanyakan daripada 32 mangsa maut dalam tunjuk perasaan di Papua, minggu ini, meninggal dunia akibat ditikam, dipukul dengan objek tumpul atau dibakar, menurut polis hari ini.

Ribuan penduduk melarikan diri ke pusat perlindungan, susulan pertumpahan darah yang menyaksikan mangsa dibakar penunjuk perasaan hidup-hidup, ketika dalam bangunan, semalam.

Papua yang terletak di sebelah barat pulau New Guinea dilanda tunjuk perasaan, selama berminggu-minggu, susulan kemarahan perkauman terhadap penduduk asal Papua yang berhijrah ke wilayah lain Indonesia.

Tunjuk perasaan itu berpunca daripada penahanan puluhan pelajar Papua dan tindakan pihak berkuasa melepaskan gas pemedih mata ke arah mereka yang menjadi sasaran penghinaan kaum di Surabaya.

Minggu ini, keganasan terbaharu berlaku, selepas wujud dakwaan kenyataan perkauman yang dibuat oleh seorang guru terhadap pelajar di bandar Wamena, namun polis menolak tuduhan itu.

Rabu lalu, polis tempatan berkata, kekacauan di Wamena sudah reda. Banyak bangunan dan kereta terbakar kelihatan.

“Situasi di Wamena berjaya dikawal. Kebanyakan mangsa mempunyai kesan tikam, cedera hentakan objek tumpul dan terbakar teruk,” katanya. – AFP


Dua nelayan dakwa dirompak di perairan bertindih Malaysia-Indonesia

TAWAU, 1 Jan – Dua nelayan tempatan mendakwa telah dirompak di kawasan perairan bertindih Malaysia-Indonesia iaitu Laut Hand Rock dalam kejadian kira-kira jam 3.50 petang, semalam.

Ketua Polis Daerah Tawau ACP Fadil Marsus berkata nelayan dua beradik masing-masing berumur 31 dan 35 tahun dari Kampung Hidayat, Pulau Bum-Bum, Semporna itu keluar memancing pada Sabtu lalu.

“Ketika kejadian mangsa telah melihat sebuah bot dinaiki empat orang lelaki yang tidak dikenali menuju ke arah bot mangsa,” katanya dalam kenyataan di sini hari ini.

Fadil berkata seorang daripada suspek telah mengacukan senjata api kepada mangsa dan mengarahkan mereka supaya pergi ke bahagian hadapan bot bagi membolehkan dua lagi suspek naik ke atas bot mangsa.

Beliau berkata dua suspek itu telah merampas telefon bimbit dan hasil tangkapan laut nelayan berkenaan sebelum beredar menuju ke Sungai Nyamuk, Indonesia.


(VIDEO) “Dia Minta Maaf Tak Boleh Nyanyi Lagu Sedih, Teringat Ashraf” – Peminat Sebak Lihat BCL Menangis Atas Pentas

Pemergian pelakon Ashraf Sinclair ke rahmatullah bulan ini masih meninggalkan kesan yang mendalam buat insan-insan terdekat dengan beliaunya. Perginya tidak terduga, kehilangannya tidak terganti.

Terbaru, setelah berkabung saat pemergiannya, isteri kepada Ashraf iaitu Bunga Citra Lestari kembali muncul di atas pentas nyanyia dan membuat persembahan Friday Fusion di SQ Dome.

Ternyata, ketika mendedangkan lagu Cinta Sejati BCL tidak mahu menahan sebak. Malah BCL turut memberitahu penonton yang hadir bahawa setahun yang lalu beliau membuat persembahan di tempat yang sama ditemani oleh arwah suaminya. Tempat itu sangat bermakna lantaran memori dan nostalgia sewaktu mereka bersama.

Rata-rata peminat yang sempat merakam persembahan BCL turut tidak dapat menahan air mata melihat reaksinya ketika menyanyi.

“Dia minta maaf sekarang boleh nyanyi lagu yang happy je, tak mampu nyanyi lagu sedih-sedih, teringat Ashraf”

Peminat turut mengagumi komitmen dan sikap BCL yang sungguh professional meskipun baru sahaja berdepan dengan kematian suami. Mungkin kalau kita di tempat BCL, kita tak mampu jadi sekuat dan setabah itu. Buat BCL dan keluarga, semoga terus kekal sabar dan tabah. Sesungguhnya, setiap kehilangan itu pasti ada hikmah buat kita semua.

BCL really a strong woman. i’m crying watching thisss❤❤💔💔😭😭 pic.twitter.com/HJpiP4GsO6


Sushi Ulat Sagu, Menu Pelik Pikat Pelancong

Menu seperti sushi ulat sagu, sushi butod dan beras Bario antara makanan yang mampu menarik perhatian ramai kerana mempunyai nama yang unik.

Malah nama menu itu membuatkan ramai yang tertanya-tanya bagaimana rupa dan rasanya makanan.

Bagi masyarakat di Sabah, makanan terbabit tidak asing lagi dan begitu popular sebenarnya dalam kalangan etnik Kadazandusun, Sabah.

Itulah keunikan Negeri Di bawah Bayu ini, bukan sahaja mempunyai destinasi menarik, malah budaya dan makanannya juga mampu menggamit pelancong untuk meneroka.

Dinamakan sushi Butod (panggilan masyarakat Kadazandusun), umpamanya begitu enak apabila dimakan dengan linopot (nasi bungkus) yang menggunakan beras Bario.

Sushi Butod ini hanya lauk sampingan pula dihidangkan dalam set Bento merangkumi nasi linopot atau hinopot dilihat satu kelainan makanan yang perlu dicuba.

Antara lauknya pula adalah ikan atau ayam goreng, Kinoing om Hado Topuak (ikan masin black pepper), Hinava Tongii (ikan yang diperam dengan limau dan cili), sayur kacang goreng, telur masin, ulam-ulaman serta sambal belacan.

Penyelia Restoran D’Place Kinabalu, Adikah Phan, berkata set Bento sering menjadi pilihan pelanggan yang datang di Kota Kinabalu kerana dianggap lengkap dikatakan semua yang diinginkan ada di situ.

Katanya, keistimewaan makanan ini ialah nasi yang dibungkus dengan daun pokok hutan akan mempunyai haruman yang enak dan sedap dimakan. Biasanya daun tarap menjadi pilihan, bagaimanapun ada juga daun lain digunakan.

“Set Bento kami jual RM25.90 dan air minuman terpulang kepada pelanggan,” katanya.

Biasanya beras yang digunakan untuk membuat linopot secara tradisinya adalah padi huma. Manakala tujuh jenis daun digunakan untuk membungkus beras yang tanak ialah “punti’ (pisang), ” timadang”(tarap) , “kobu”, “tangag” , “longkobung” , “tarabak” , “tooropoi”.

Nasi ini sebenarnya bukan diwarnakan, sebaliknya beras huma berwarna merah, ungu , perang dan biasa.

Adikah berkata, apabila nasi sudah sejuk, baunya menjadi harum dan enak dimakan tanpa lauk sekali pun.

“Di Sabah, daerah Ranau amat popular nasi linopot, bagaimanapun etnik di daerah lain turut memakan linopot. Menjadi hidangan popular pada perayaan kaamatan dan majlis perkahwinan.

“Enak kalau dicampur dengan ubi manis, ubi keledek atau ubi kayu,” katanya.


Jangan Politikkan Penghakiman Isu ‘Allah’ – Jeffrey

KOTA KINABALU: Parti komponen Perikatan Nasional (PN), Parti Solidariti Tanah Airku (STAR) menggesa orang ramai tidak lagi mempolitikkan isu ‘Allah’.

Presidennya Jeffrey Kitingan yang juga timbalan ketua menteri Sabah berkata walaupun beliau menyambut baik keputusan Mahkamah Tinggi Kuala Lumpur itu yang membenarkan orang Kristian menggunakan perkataan ‘Allah’ dalam pendidikan keagamaan mereka, fokus kini perlu diberikan terhadap menyembuhkan kemelut diakibatkan isu agama yang dipolitikkan berlebihan.

Tambahnya, ini termasuk menggunakan terma bahasa Arab dalam penerbitan bukan Muslim.

“Isu ini telah menjadi punca perselisihan faham sejak beberapa tahun dan saya lega kita akhirnya boleh melangkah ke depan.

“Saya berharap tiada parti yang mempolitikkan isu itu kerana isu ini bukannya perkara politik sebaliknya melibatkan undang-undang yang perlu diputuskan oleh mahkamah,” katanya dalam kenyataan.

Kitingan turut menyuarakan rasa lega bahawa isu itu telah diselesaikan.

Hakim Mahkamah Tinggi Nor Bee Ariffin ketika membenarkan permohonan semakan kehakiman oleh seorang penganut Kristian dari Sarawak berkata, arahan kementerian dalam negeri bertarikh 5 Dis 1986 melarang penggunaan kata-kata tertentu oleh golongan bukan Muslim sebagai tidak sah dan melanggar perlembagaan.

Beliau turut berkata, arahan itu melampaui tujuan Akta Mesin Cetak dan Penerbitan 1984.

Susulan keputusan semalam, menteri dalam negeri Hamzah Zainudin berkata kementeriannya akan membuat keputusan berhubung tindakan selanjutnya selepas menerima alasan penghakiman.

PPBM, Umno dan PAS menggesa Putrajaya merayu keputusan Mahkamah Tinggi itu, namun dibantah organisasi Kristian selain pemimpin Sabah dan Sarawak.

Berhubung itu, Kitingan berkata terpulang kepada Putrajaya untuk membuat keputusan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SPRM Minta Orang Ramai Bantu Kesan Bekas Pegawai Kanan Menteri Dari Sabah

PETALING JAYA: Suruhanjaya Pencegahan Rasuah Malaysia (SPRM) hari ini memaklumkan ia kini sedang mengesan bekas pegawai kanan kepada bekas seorang menteri bagi membantu siasatan kes mebabitkan agensi berkenaan.

SPRM dalam kenyataan berkata, lelaki berkenaan, Mohd Saifullah Mohd Minggu@Mohd Hisham, 29 mempunyai alamat terakhir di KM 2, Jalan Bubul, Peti Surat 351, 91308, Semporna, Sabah.

“Orang ramai yang mengenali atau mempunyai maklumat mengenai Mohd Saifullah diminta menghubungi pegawai penyiasat, Penolong Pesuruhjaya Mohd Fairul Aswan Salleh di talian 013-520 8426 / 03-8870 0562 atau emel ke alamat [email protected],” katanya.

SPRM bagaimanapun tidak memaklumkan kes yang disiasat.

Mohd Saifullah dilaporkan sebelum ini merupakan pegawai khas bekas menteri pelancongan Mohammadin Ketapi.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Aca Tunggu Abang, Abang Masuk Selamatkan Aca,”…

KOTA KINABALU: “Aca (adik) tunggu abang, abang masuk selamatkan Aca,” Demikian jeritan terakhir Rezwan Romel, 15, kepada adik bongsunya Samasan, 2, yang rentung dalam kebakaran di Kampung Lampijas, Membakut, awal pagi tadi.

Turut terkorban dalam kejadian itu, ibunya tirinya Nadia, 25, dan lima lagi adiknya iaitu Faizal, 5; Danial, 7, Shasha, 10, Aisa, 13, dan Nana, 14.

Bapanya Romel Sharif, 34, parah dan kini menerima rawatan di Hospital Queen Elizabeth I (HQE I) bersama sepupunya dikenali sebagai Rizal.

Rezwan yang cedera melecur di badan dan kedua-dua kakinya turut menerima rawatan lanjut di HQE I.

Menceritakan kejadian itu, Rezwan berkata, ketika itu dia bersama Rizal tidur di ruang tamu di tingkat atas sebelum terjaga selepas terhidu bau asap.

“Bapa dan ibu tidur bersama dua adik saya di dalam bilik dan tiga lagi adik termasuk Aca tidur bersama di sebuah lagi bilik di tingkat atas dan sebaik terjaga saya dan Rizal bergegas mengejut mereka.

“Ketika itu, keadaan rumah dipenuhi asap dan api mula marak. Ketika cuba menyelamatkan diri, saya ternampak Aca duduk seorang diri di dalam bilik yang pintunya mula terbakar.

“Saya kemudian menjerit ke arah Aca supaya tunggu saya masuk untuk selamatkannya dan pada waktu itu dia (Aca) hanya terduduk diam.

“Ketika mencari kain di luar rumah untuk menutup badan, tiba-tiba lantai rumah roboh menyebabkan saya terjatuh bersama bapa dan Rizal,” katanya kepada Harian Metro ketika ditemui di HQE, di sini, hari ini.

Menurutnya, dia amat kesal kerana gagal menyelamatkan adiknya itu lebih-lebih lagi melihat keadaan adiknya yang ketika itu hanya diam di dalam bilik yang terbakar.

“Sukar saya kata apa-apa bila mengingat wajah Aca yang terduduk diam di dalam bilik. Jika boleh diulang, biarlah saya yang menggantikan tempatnya.

“Sedih bila teringat kejadian itu kerana saya gagal menyelamatkan Aca yang berseorangan dan tidak tahu untuk melakukan apa-apa,” katanya sebak kerana mengingat wajah Aca.

Dalam keadaan sebak, Rezwan menceritakan bahawa adik bongsunya itu sangat rapat dengannya.

“Malam sebelum kejadian saya ada bermain dengannya dan kami sempat membuat panggilan video kepada ibu kandung kami di Kinarut.

“Saya kesal kerana tidak dapat menyelamatkan Aca,” katanya.


Penanaman Padi Sabah Perlu Di Perkasakan, Jangan Ulangi Kegagalan Di Kota Belud

BELURAN: Kerajaan tidak akan mengulangi kesilapan pemerintahan lampau dalam membangunkan daerah Kota Belud sebagai jelapang padi yang menelan perbelanjaan sehingga hampir RM400 juta, namun gagal mencapai sasaran apabila hasil padi yang dikeluarkan tidak seberapa.

Ketua Menteri, Datuk Seri Mohd. Shafie Apdal berkata, berikutan itu, Lembaga Padi Sabah akan diwujudkan semula bagi mentadbir urus penanaman padi di seluruh negeri secara lebih teratur dan bersistematik untuk meningkatkan pengeluaran dan memberi pendapat kepada kerajaan serta rakyat.

Jelas beliau, pelaburan sebanyak RM400 juta di Kota Belud cukup banyak tetapi disebabkan pelaksanaannya tidak berstruktur akhirnya pelaburan berkenaan tidak mendatangkan hasil yang diharapkan.

“Buat masa ini struktur dia tidak begitu tersusun ada Koperasi Pembangunan Desa (KPD), ada agensi, saya sudah minta supaya Kementerian Pertanian dan Industri Makanan hidupkan balik Lembaga Padi Sabah.

“Kita akan pastikan untuk sebagai satu badan menyusun atur dan menguruskan secara betul penanaman padi di seluruh negeri Sabah dan badan ini akan tadbir urus di mana mahu dizonkan, urusan kewangan, kepakaran yang perlu kita tingkatkan,” katanya dalam sidang akhbar selepas meninjau kilang pemprosesan beras dan sawah padi Terusan Sapi, Telupid di sini hari ini.

Yang turut hadir, Menteri Pertanian dan Industri Makanan, Datuk Junz Wong; Setiausaha Kerajaan Negeri (SKN), Datuk Safar Untong; Ahli Dewan Undangan Negeri (ADUN) Labuk, Abdul Rahman Kongkawang; Penasihat Pertanian Negara, Datuk Yap Yun Fook serta pegawai-pegawai agensi kerajaan berkaitan.

Mohd. Shafe berkata, kesuburan tanah di Sabah sepatutnya menjadikan negeri ini sebagai pendahulu dalam sektor pertanian seperti penanaman padi yang bukan sahaja untuk bekalan tempatan tetapi untuk dieksport.

Justeru tegasnya, projek penanaman padi di Kota Belud perlu dilihat kembali selepas ini untuk mencari pendekatan baharu yang boleh diaplikasikan bagi memastikan pengeluaran padi di situ meningkat selari dengan potensinya.

“Kita akan tengok balik penanaman padi di Kota Belud yang memerlukan beberapa pendekatan baharu untuk membolehkan kita sudah belanja agak banyak dalam lingkungan RM400 juta di Kota Belud tapi hasil dia tidak ke mana, jadi kita akan membuat satu penelitian secara mendalam Kementerian Pertanian dan Industri Makanan saya sudah minta mereka untuk meneliti secara mendalam dan kita zonkan mana tempat bersesuaian untuk tanam padi,” katanya.

Sementara itu, Mohd. Shafie berkata, daripada segi dasar, Kerajaan Sabah telah memperuntukkan sebanyak RM5 juta tahun lalu untuk memberi sokongan kewangan kepada golongan penanam padi termasuk padi bukit meningkatkan pengeluaran mereka bagi menjana pendapatan lebih.

Katanya, kerajaan melalui Pelan Tindakan Pertanian Sabah 2021-2030 juga akan memastikan keseluruhan sektor pertanian negeri serta penanam padi dapat dibantu daripada segi kualiti, peningkatan hasil serta pemasaran.- BorneoToday


Sekolah Menengah Mula Dibuka Selepas Cuti Pertengahan Tahun

KUALA LUMPUR: Pelajar Sekolah Menengah akan memulakan sesi persekolahan pada 4 April ini bagi sekolah di Johor, Kedah, Kelantan dan Terengganu.

Bagi sekolah di negeri lain akan memulakan sekolah pada 5 April ini.

Menteri Pendidikan, Datuk Dr Mohd Radzi Md Jidin berkata, sekolah menengah lebih lewat memulakan sesi persekolahan kerana mulai Isnin ini pelajar menghadapi peperiksaan Sijil Pelajaran Malaysia (SPM).

“Semua pelajar sekolah menengah akan memulakan persekolahan selepas cuti pertengahan penggal pada 26/27 Mac sehingga hingga 4 April ini,” katanya dalam sidang media pembukaan sekolah di sini, hari ini.


BN yang luluskan projek di Sandakan, Khairy jawab Guan Eng

PETALING JAYA: Khairy Jamaluddin berkata 2 projek di Sandakan yang ditekankan Menteri Kewangan, Lim Guan Eng dalam kenyataannya hari ini sebenarnya diluluskan pentadbiran Barisan Nasional.

Ahli Parlimen Rembau itu berkata projek naiktaraf landasan Lapangan Terbang Sandakan, dan rancangan tebatan banjir Sungai Anip diluluskan bawah Rancangan Malaysia ke-11 ketika pembentangannya pada 2015.

“Sekalipun hendak mencari laba politik menjelang PRK Sandakan, janganlah menutup kebenaran sebenar seolah-olah projek yang dilaksanakan ini adalah projek baru di bawah Pakatan Harapan,” katanya di Facebook hari ini.

Khairy menjelaskan peruntukan RM80 juta untuk menaiktaraf landasan itu diumumkan perdana menteri pada 7 Mei 2017 “ketika merasmikan bangunan terminal baru” Lapangan Terbang Sandakan.

“Dengan kata lain, peruntukan tambahan RM80 juta yang diumumkan pada 2017 ini sambungan kepada projek naik taraf yang telah dimulakan ketika pentadbiran BN lagi,” katanya.

Mengenai projek tebatan banjir pula, Khairy berkata semakan kemaskini terakhir di laman Jabatan Pengairan dan Saliran pada 12 Disember 2017 menunjukkan ia dirancang awal oleh kerajaan BN.

Beliau bagaimanapun menghargai keputusan Pakatan Harapan meneruskan projek pembangunan yang dirancang pentadbiran lalu.

Terdahulu, Lim mengumumkan Putrajaya meluluskan 49 projek bernilai RM2.28 bilion di Sandakan, dan menyediakan peruntukan RM183 juta untuk membiayai projek-projek itu yang sedang dan akan dilaksanakan sepanjang tahun ini.

Kenyataan menteri berkata antara projek itu ialah pemanjangan landasan dan penambahbaikan apron Lapangan Terbang Sandakan bernilai RM80 juta dan rancangan tebatan banjir Sungai Anip dianggarkan bernilai RM40 juta. – FMT


JHL pantau penjualan telur penyu di Sandakan

SANDAKAN, 16 Okt – Jabatan Hidupan Liar (JHL) meningkatkan usaha membanteras penjualan telur penyu secara haram di bandar Sandakan dengan memasang kanopi bagi memudahkan anggotanya membuat pemantauan.

Pegawai Hidupan Liar Sandakan Hussein Muin berkata pada peringkat awal, dua kanopi akan dipasang  di dua lokasi yang telah dikenal pasti dengan pelaksanaan pemantauan tersebut turut melibatkan anggota Penguatkuasa Majlis Perbandaran Sandakan (MPS).

Aktiviti ini akan dilaksanakan dalam tempoh terdekat ini bagi membanteras penjualan telur penyu secara haram di daerah ini khususnya di kawasan bandar Sandakan daripada  berleluasa, katanya kepada Bernama di sini, hari ini.

Menurutnya pemantauan secara berterusan dilaksanakan untuk membanteras aktiviti penjualan telur penyu secara haram di daerah ini yang masih berlaku disebabkan adanya permintaan.

Katanya dengan adanya kehadiran anggota penguatkuasa dari jabatan itu dan MPS di kanopi itu diharap akan dapat menghalang aktiviti itu daripada  berleluasa.

Beliau mengulangi amaran kepada orang ramai supaya tidak berurusniaga penjualan telur penyu yang boleh disabitkan kesalahan dibawah Seksyen 41 (1)  Enakmen Pemuliharaan Hidupan Liar 1997.

Dibawah enakmen itu, mereka yang sabit kesalahan  boleh dikenakan denda tidak kurang daripada RM50,000 dan tidak lebih daripada RM250,000 dan penjara tidak kurang daripada setahun dan tidak lebih daripada lima tahun.

Dalam pada itu, bagi menyokong usaha itu, Persatuan Pencinta dan Pemuliharaan Hidupan Penyu Negeri Sabah (Foster) menyumbang dua set peralatan kanopi, meja dan bangku.

Sumbangan itu disampaikan sendiri oleh Presiden persatuan itu Alexander Yee kepada Hussein di pejabatnya di sini.

Menurut Alexander pihaknya gembira dapat bekerjasama dengan JHL dengan menyediakan peralatan diperlukan untuk memantau aktiviti penjualan telur penyu secara haram di daerah ini.

“Kami mengharapkan, orang awam memberikan sokongan kepada usaha ini dengan tidak membeli telur penyu dan melaporkan kepada pihak JHL jika melihat mereka yang terlibat dalam akiviti itu,” katanya.

Persatuan itu aktif dalam program konservasi penyu di negeri ini termasuk mewujudkan pusat penetasan telur penyu di Pulau Libaran dekat sini yang menjadi lokasi penyu hijau dan sisik bertelur di perairan daerah ini.


Isteri Guan Eng & Phang Li Koon Ditahan SPRM

Cyberjaya: Betty Chew, isteri kepada bekas Ketua Menteri Pulau Pinang Lim Guan Eng dan seorang ahli perniagaan, Phang Li Koon ditahan Suruhanjaya Pencegahan Rasuah Malaysia (SPRM) sebentar tadi.

Menurut sumber, Betty ditahan sebentar tadi manakala Li Koon telah ditahan lewat malam tadi.

“Mereka akan didakwa minggu hadapan pada hari Selasa bersama dengan Guan Eng,” katanya ringkas kepada SuaraTV.

Keduanya mereka dikatakan akan di dakwa berhubung kes skandal yang melibatkan pembelian sebuah lot tanah dan banglo di bawah nilai pasaran.

Terdahulu, Betty dipanggil ke SPRM di Jalan Northam pada 10.50 pagi tadi bersama peguamnya, Lee Khai. – SuaraTV

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jelius berang Sabah bazir peluang

KETUA jurulatih Sabah, Jelius Ating kecewa dengan ketumpulan penyudah pasukan itu sehingga menyebabkan mereka terpaksa berkongsi mata dengan UiTM FC dalam aksi Liga Perdana di Stadium Likas, semalam.

Katanya, beberapa peluang termasuk situasi satu lawan satu dengan penjaga gol sepatutnya diterjemahkan kepada jaringan namun gagal. Sebaliknya pihak lawan pula yang berjaya menyamakan kedudukan.

“Seperti saya katakan sebelum ini, jika tidak dimanfaatkan peluang, kita mungkin terlepas peluang memenangi perlawanan dan ia berlaku pada malam ini (semalam) walaupun kita sudah mendahului.

“Saya sedikit kecewa dengan ketumpulan penyudah, beberapa peluang baik terutama ketika berdepan penjaga gol sepatutnya disudahkan dan kita boleh menang perlawanan ini,” katanya ketika ditemui selepas perlawanan malam tadi.

Sementara itu, Jelius berkata, secara keseluruhan beliau berpuas hati dengan persembahan dipamerkan barisan pemainnya namun sedikit kecewa dengan aksi pemain import yang tidak menepati tahap diharapkan.

Beliau bagaimanapun tidak menamakan pemain dimaksudkan namun berkata, pemain import sepatutnya memberi impak kepada pasukan.

Pada aksi semalam, skuad Tambadau mendahului UiTM FC menerusi tandukan Rodoljub Paunovic pada minit ke-49 namun kelebihan itu dipadamkan penyerang import UiTM FC, Robert Waly Lopez Mendy, hasil sepakan percuma pada minit ke-84.

Keputusan itu menyaksikan Sabah kekal di tangga kedua liga dengan 15 mata, tiga mata di belakang pendahulu liga, Johor Darul Ta’zim II (JDT II) yang kini mengumpul 18 mata.

Sabah juga bernasib baik tidak dipintas Selangor United yang turut mencatat keputusan seri 2-2 dengan UKM FC dan pasukan itu kini berkongsi 14 mata dengan UiTM FC yang kini berada di kedudukan ketiga. – Harian Metro


Gempa Sulawesi: 152,000 mangsa masih tertimbus

KOTA PALU: Dianggarkan 152,000 mangsa masih lagi tertimbus di seluruh kawasan dilanda gempa bumi berukuran 7.5 pada skala Richter dan tsunami di Kota Palu, Sulawesi, Jumaat lepas.

Pengarah Informasi dan Media Kementerian Luar Indonesia Acmad Ramadan berkata pada masa yang sama sejumlah 65,733 kediaman turut musnah akibat bencana itu.

“Setakat ini, kita telah menemui sebanyak 1,558 mayat mangsa yang kebanyakkannya tertimbus di dalam tanah.

“Mangsa yang cedera pula ialah 2,549 orang yang ada diantaranya telah dipindahkan ke hospital di daerah lain untuk mendapatkan rawatan,” katanya ketika ditemui pemberita Malaysia di Patebo di sini, hari ini.

Acmad menambah keadaan tanah serta kehendak keluarga yang inginkan jasad mangsa yang terkorban ditemukan dalam keadaan sempurna menjadi antara kesukaran yang dialami pasukan mencari dan menyelamat dalam menggali keluar mangsa.

“Kami akan lakukan yang terbaik bagi memastikan semua mangsa yang terkorban dapat dikebumikan dengan sempurna,” katanya.

Beliau berkata kerajaan Indonesia tidak menetapkan sebarang tarikh akhir bagi kerja mencari dan menyelamat dilakukan.

“Tiada tetapan untuk pencarian mangsa. Ia akan diteruskan setiap hari,” katanya.

Sementara itu, Karo Penmas Divisi Humas Polri Brig Jen Ermi Widyatno berkata cuaca baik sehingga ini melancarkan operasi membawa keluar mangsa.

“Bantuan luar juga sekarang dah boleh masuk di tiga kawasan utama iaitu Sigi, Dongala serta Kota Palu… dijangka akan lebih banyak mangsa yang akan ditemui.

“Saya berterima kasih kepada kerajaan rakyat Malaysia terutamanya Majlis Perundingan Pertubuhan Islam Malaysia (Mapim) yang sudi membantu kami di sini,” katanya.

Misi Bantuan Kemanusian Mapim merupakan pasukan pertama dari Malaysia yang menyalurkan bantuan kepada mangsa gempa berukuran 7.5 pada skala Richter dan tsunami yang melanda Kota Palu, Jumaat lepas.


Polis Marin tahan lelaki cuba seludup minyak petrol

SEMPORNA – Pasukan Polis Marin (PPM) Semporna menahan seorang lelaki dalam Ops Gelora di perairan Pulau Pom Pom semasa cuba menyeludup keluar minyak petrol ke negara jiran, semalam.

Komander PPM, Wilayah 4, Asisten Komisioner Mohamad Pajeri Ali berkata dalam kejadian 12.45 tengah hari itu, suspek berusia 25 tahun yang tidak memiliki dokumen pengenalan diri itu ditahan selepas anggota PPM memeriksa botnya.

“Anggota PPM menemukan tiga tong besar berisi 90 liter minyak petrol, tujuh tong kecil berisi 70 liter minyak petrol dan satu tong merah berisi 25 liter petrol, dan tangkapan dibuat kerana suspek gagal menunjukkan permit, dan tanpa cukai Kastam,” katanya dalam satu kenyataan di sini.

Dalam pada itu, Mohamad Pajeri berkata pihaknya komited untuk menangani sebarang elemen jenayah di perairan negara dan berharap masyarakat dapat menyalurkan sebarang maklumat berguna kepada pihak keselamatan. – Bernama


Pelajar Bakeri & Pastri KV Keningau Bentang Produk Makanan Di Persidangan Turki

KENINGAU : Dua orang pelajar program bakeri dan pastri Kolej Vokasional Keningau, Jossie Jane Ales dan Leonora Linus Alliun, telah membentang projek tahun akhir mereka di persidangan International European Conference on Social Sciences yang berlansung secara dalam talian dari 22 sehingga 24 April 2022. Persidangan tersebut telah dihadiri oleh delegari dari 20 lebih negara.

Pasukan ini telah mencipta produk makanan iaitu roti yang berintikan sambal belimbing buluh.

Mereka mengambil keputusan untuk menghasilkan sambal dari buah belimbing buluh kerana buah ini tumbuh dengan suburnya di kawasan pedalaman Sabah namun ianya sangat jarang dimakan sebagai buah ataupun dijadikan bahan pembuatan makanan.

Mereka berharap roti berintikan sambal belimbing buluh ini mampu memperkenalkan perasa baru dikalangan komuniti setempat dan meningkatkan kesedaran masyarakat berkenaan dengan potensi buah tersebut untuk dijadikan sebagai sumber makanan mahupun pendapatan.

Pengarah Kolej Vokasional Keningau, Encik Johari @ Jaibet, berasa bangga dengan pencapaian pelajar ini kerana usaha mereka untuk mencari idea baru yang boleh membantu mereka meneroka industri makanan dan minuman negeri dan mencipta peluang ekonomi yang baru.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Rakaman pembentangan mereka boleh diakses melalui pautan ini:


19,057 Kes Baharu COVID-19, Sabah Antara Negeri Catat Atas 2000 Kes

PUTRAJAYA: Ketua Pengarah Kesihatan Malaysia, Tan Sri Dr. Noor Hisham Abdullah memaklumkan bahawa sehingga 4 September 2021, terdapat 19,057 kes COVID-19 baharu yang dilaporkan di Malaysia.

19,057 kes baharu itu menjadikan jumlah kumulatif kes yang dilaporkan di Malaysia meningkat kepada 1,824,439 kes.

Pulau Pinang – 1,558 (93,137)Negeri Sembilan – 242 (92,580)Kelantan – 1,434 (83,067)Perak – 1,450 (72,821)Melaka – 338 (50,011)Pahang – 410 (46,416)Terengganu – 605 (36,122)WP Labuan – 9 (9,830)WP Putrajaya – 18 (5,528)Perlis – 99 (2,256)

Selangor masih lagi kekal menjadi negeri yang paling tinggi mencatatkan kes harian iaitu sebanyak 3,775 kes.

Sarawak pula berada di kedudukan kedua apabila mencatatkan sebanyak 2,723 kes pada hari ini.

Sabah mencatatkan sebanyak 2,279 kes baharu pada hari ini sekali gus meletakkannya di kedudukan ketiga.

Sementara itu, negeri-negeri lain juga masih lagi mencatatkan ratusan dan ribuan kes kecuali Wilayah Persekutuan Labuan, Wilayah Persekutuan Putrajaya dan Perlis.


Asal boleh tutup muka

BANGKOK: Warga Thailand sememangnya kreatif apabila selamba segan silu menggunakan coli dan seluar dalam sebagai ‘pelindung’ daripada menghirup udara toksik yang kini mencemari negara itu, susulan penjualan topeng muka N95 mendapat permintaan tinggi sehingga kebanyakan kedai kehabisan bekalan.

Sejak Ahad lalu, Bangkok diselimuti asap tebal yang berupaya membunuh hingga mencetuskan amaran kesihatan malah kerajaan terdesak untuk membuat hujan tiruan.

Asap toksik dengan campuran zarah halus, lapan kali lebih tinggi daripada paras selamat, dijangka berterusan sekurang-kurangnya sehingga bulan depan yang lebih diterukkan dengan cuaca panas dan lembap.

Keadaan itu membuatkan orang ramai memuat naik cara penyelesaian tersendiri untuk menghadapi awan toksik itu.

Coli antara alternatif popular apabila seorang lelaki menutup mulut dan hidungnya dengan coli merah dipercayai milik isterinya ketika menunggang motosikal.

Seorang wanita pula meletakkan sepasang seluar dalam merah jambu pada kepalanya sebagai cara menghalang asap daripada memasuki paru-parunya, lapor Daily Mail.

Pensyarah perubatan Universiti Chiang Mai, Rungsrit Kanjanavanit berkata: “Pihak berkuasa masih tidak menyedari bahaya sebenar pencemaran udara kerana ancamannya tidak kelihatan kepada manusia seperti bencana dan penyakit yang boleh membunuh manusia secara serta-merta.

“Impak kepada kesihatan kita akibat PM2.5 adalah lebih halus dan memerlukan masa lama sebelum orang ramai jatuh sakit akibat pencemaran udara. Pihak berkuasa memandang rendah ancaman kematian PM2.5 kepada kesihatan kita.” – Agensi


Samun Empat Kedai 24 Jam Dalam Tempoh Sejam, 3 Warga Tempatan Diburu Polis

KOTA KINABALU: Sekumpulan tiga lelaki termasuk seorang disenaraikan ‘wanted’ nekad menyamun empat premis kedai 24 jam di sekitar daerah ini dalam tempoh sejam.

Ketiga-tiga suspek warga tempatan berusia lingkungan 20 hingga 30 tahun turut menggunakan parang dan petrol untuk menggertak pekerja premis sebelum melarikan wang tunai, telefon bimbit dan barangan terutama rokok.

Ketua Polis Daerah Kota Kinabalu, Asisten Komisioner Habibi Majinji berkata, siasatan mendapati kejadian samun pada 20 Oktober lalu iaitu empat kejadian samun yang dilakukan tiga lelaki bersenjata parang.

“Kejadian pertama berlaku pada jam 4.25 pagi di pekan Telipok. Ketiga-tiga suspek yang mana suspek bersenjata parang mengugut seorang pekerja sebelum melarikan wang tunai dan barangan rokok.

“Selang lima minit selepas kejadian pertama suspek turut menyamun sebuah lagi kedai 24 jam di kawasan sama dengan mondus operandi yang sama.

“Setengah jam selepas itu, suspek sekali lagi melakukan samun di mana kali ini suspek bertindak kejam menetak seorang pekerja di premis berkenaan hingga luka dan menerima lapan jahitan di kepala sebelum melarikan wang tunai dan barangan runcit,” katanya dalam sidang media di Ibu Pejabat Polis Daerah (IPD) Kota Kinabalu, hari ini.

Mengulas lanjut, Habibi berkata tidak terhenti di situ, mereka sekali lagi melakukan samun kali keempat di sebuah kedai 24 jam di Sepanggar dengan modus operandi yang sama.

“Kejadian empat samun ini menyebabkan kerugian berjumlah RM5,000 berupa wang tunai, telefon bimbit, dan barangan terutama rokok.

“Semua suspek ini menggunakan kereta Perodua Myvi warna putih dengan menggunakan nombor pendaftaran palsu,” katanya.

Jelas beliau, siasatan yang dilakukan polis telah mengenal pasti salah seorang suspek yang mana dia adalah suspek utama dalam merancang melakukan empat samun empat kedai 24 jam.

“Suspek Mohd Faizal Abrahim, 26, warga tempatan yang beralamat di Kampung Seri Menanti, Beluran mempunyai 10 kes jenayah membabitkan lima pecah rumah, tiga jenayah dadah dan dua kesalahan mengikut Akta Pencegahan Jenayah.

“Suspek ini telah disenaraikan hitam kerana melanggar perintah sekatan dan diarah menjalani perintah sekatan di daerah Menumbuk bermula 11 Julai 2019 hingga 10 Julai 2021. Namun melanggar perintah sekatan dengan melakukan samun di daerah ini,” katanya.

Tambah beliau lagi, suspek ini agak bahaya dengan jenayah yang dilakukanya dan masyarakat di luar sana yang mempunyai maklumat supaya menghubungi IPD Kota Kinabalu untuk tindakan susulan.

“Ketiga-tiga suspek ini warga tempatan berusia 20 hingga 30 tahun. Polis sudah mengenal pasti semua suspek terbabit dan akan melakukan tangkapan dalam tempoh terdekat.

“Kes disiasat mengikut Seksyen 394/395 Kanun Keseksaan iaitu samun bersenjata parang, samun berkawan dan samun mendatangkan kecederaan,” katanya. -SabahNewsToday.


Polis Sahkan Terima Laporan Kes Pasangan Cabut Kondom Semasa Hubungan Intim Yang Tular Di Media Sosial

KAJANG – Polis mengesahkan menerima laporan yang dibuat seorang wanita gara-gara pasangannya seorang lelaki warga Nigeria tidak memakai kondom, seperti yang tular di media sosial.

Ketua Polis Daerah Kajang, Asisten Komisioner Ahmad Dzaffir Mohd Yussof mengesahkan laporan yang dibuat oleh wanita terbabit.

“Ya, wanita itu ada hadir buat laporan kelmarin. Siasatan telah dijalankan dan kes ini juga akan dirujuk kepada Jabatan Agama untuk tindakan lanjut,” katanya ketika dihubungi Sinar Harian.

Dalam laporan polis yang tular itu, kejadian tersebut berlaku di rumah lelaki terbabit di sebuah kondominium di Cheras kira-kira jam 1 pagi Sabtu lalu.

Awalnya, wanita itu mengenakan syarat kepada pasangannya supaya menggunakan kondom untuk melakukan hubungan intim.

Bagaimanapun, lelaki terbabit telah menanggalkan kondomnya sebelum meneruskan ‘aksi’ tanpa memaklumkan kepada wanita tersebut.

Wanita berusia lingkungan 30-an yang terkejut dengan tindakan pasangannya itu kemudian dikatakan tidak berpuas hati dengan perkara terbabit atas alasan bimbang dengan jangkitan penyakit HIV.

Susulan itu, wanita terbabit bertindak membuat satu laporan polis pada hari kejadian


Tawau, Destinasi Mesti Dikunjungi Pelancong Menjelang 2020 – Christina Liew

KOTA KINABALU: Kerajaan negeri menerusi Lembaga Pelancongan Sabah (STB) telah melancarkan kempen Cuti-Cuti Tawau untuk mempromosikan daerah itu sebagai salah satu lokasi tumpuan pelancong menjelang 2020.

Timbalan Ketua Menteri, Datuk Christina Liew berkata kempen Cuti-Cuti Tawau dilancarkan semasa promosi pelancongan antarabangsa di ITB Berlim pada 6-9 Mac lalu dan Pameran Persatuan Ejen Pelancongan dan Pengembaraan (Matta) di Kuala Lumpur pada 15-17 Mac.

“Bagi tujuan tersebut pelbagai aktiviti promosi dan pemasaran akan dilaksanakan pada tahun ini untuk meletakkan Tawau sebagai daerah yang mesti dikunjungi oleh pelancongan semasa berada di Sabah.

“Senarai ini telah dikemukakan kepada Majlis Tindakan Pelancongan Tawau untuk tindakan memandangkan isu penyelenggaraan, kebersihan dan keselamatan harus ditangani sebelum usaha promosi produk berkenaan dapat diteruskan,” katanya katanya ketika sesi soal jawab Sidang Dewan Undangan Negeri di sini hari ini.

Beliau berkata demikian sebagai menjawab soalan Datuk Hamisah Samat (Warisan-Tanjong Batu) berhubung langkah kementerian dan strategi kementerian untuk menarik pelancong datang ke kawasan Dewan Undangan Negeri (Dun) Tanjong Batu.

Hamisa berkata Tanjung Batu mempunyai produk laut, tanaman dan tempat bersejarah yang boleh dijadikan sebagai tumpuan pelancong menjelang 2020.

Dalam pada itu Christina yang juga Menteri Pelancongan, Kebudayaan dan Alam Sekitar menggesa Hamisa bekerjasama dengan Majlis Tindakan Pelancongan Tawau untuk melaksanakan penambahbaikan di kawasan Tanjong Batu.

Christina berkata ia sebagai usaha mengenal pasti kawasan-kawasan pelancongan yang sedia untuk dipromosikan kepada pelancongan tempatan dan luar negara.

“Cadangan keperluan prasarana bagi kawasan pelancongan yang berpotensi untuk diketengahkan boleh dikemukakan kepada kementerian saya dan mengenai produk laut, tanaman dan tempat bersejarah ia diakui berpotensi dimajukan dan dipromosikan sebagai produk pelancongan Tawah,” katanya. – SabahNewsToday


Lelaki Maut Dipercayai Dipukul Pencuri Kabel Elektrik Di Kingfisher

KOTA KINABALU: Seorang lelaki maut dipercayai dipukul pencuri kabel elektrik dalam kejadian berhampiran sebuah pejabat terbiar di Kingfisher di sini, tengah malam semalam.

Mangsa berusia 50 tahun itu ditemui dalam keadaan tertiarap dan berlumuran darah oleh rakannya.

Ketua Polis Kota Kinabalu Mohd Zaidi Abdullah berkata, siasatan awal mendapati sebelum kejadian, mangsa keluar rumah pada 10.30 malam untuk memeriksa fius kerana bekalan elektrik rumahnya terputus.

Katanya, sejam selepas itu, rakan mangsa bersama anaknya turut ke tempat sama sebelum menemui mangsa.

“Ketika membuat pemeriksaan, rakan mangsa terdengar bunyi anjing menyalak, lalu dia memeriksa keadaan sekeliling. Dia kemudiannya terlihat kelibat orang dalam keadaan tertiarap dan tidak sedarkan diri dengan kesan tompokan darah.

“Dia hanya menyedari lelaki itu adalah rakannya sebaik menghubunginya dan terdengar deringan telefon. Dia kemudiannya menghubungi polis untuk tindakan lanjut,” katanya ketika dihubungi.

Mohd Zaidi berkata, siasatan mendapati mangsa mengalami bengkak pada mata dan cedera di dahi akibat dipukul menggunakan objek keras.

Polis turut menemui sebatang kayu yang disyaki digunakan suspek untuk menyerang mangsa.

Siasatan di lokasi kejadian mendapati terdapat kabel elektrik yang dipotong dan disyaki dicuri suspek tidak dikenali.

“Suspek dipercayai mencuri kabel di bilik fius dan menyerang mangsa sebelum melarikan diri. Kita masih menyiasat kes dan cuba mengesan suspek,” katanya.

Mayat mangsa dihantar ke Jabatan Forensik Hospital Queen Elizabeth 1 (QEH1) untuk bedah siasat dan kes disiasat mengikut Seksyen 302 Kanun Keseksaan kerana membunuh.

Mohd Zaidi meminta orang ramai yang mempunyai maklumat supaya menghubungi pihak polis bagi membantu siasatan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ROS Sahkan Mahathir Bukan Lagi Pengerusi BERSATU

KUALA LUMPUR: Jabatan Pendaftar Pertubuhan (ROS) mengesahkan bahawa peletakan jawatan Tun Dr Mahathir Mohamad sebagai Pengerusi Parti Pribumi Bersatu Malaysia (BERSATU) pada 24 Februari lalu adalah sah.

Sehubungan itu, dalam satu surat bertarikh 5 Mei dikeluarkan agensi itu, menjelaskan bahawa pemangkuan Presiden BERSATU, Tan Sri Muhyiddin Yasin atas jawatan pengerusi parti itu juga sah.

Surat itu memaklumkan, Muhyiddin boleh memangku jawatan itu hingga diadakan semula pemilihan pengerusi selaras dengan perlembagaan BERSATU.

“Berdasarkan dokumen yang dikemukakan – iaitu surat peletakan jawatan pengerusi, ROS mengesahkan peletakan jawatan Tun Dr Mahathir Mohamad sebagai pengerusi BERSATU adalah sah.

“Pemangkuan jawatan Pengerusi BERSATU oleh Muhyiddin, Presiden BERSATU adalah juga sah dan masih berkuat kuasa selaras dengan peruntukan perlembagaan BERSATU sehingga diadakan pemilihan pengerusi baru,” jelas surat itu.

Surat itu menjelaskan, Muhyiddin boleh memangku jawatan itu berdasarkan artikel 16.9 perlembagaan BERSATU yang membenarkan keputusan itu dibuat.

ROS juga memaklumkan penilaian ini dibuat berdasarkan dokumen yang diberikan oleh pihak berkaitan.

Beberapa pemimpin BERSATU sebelum ini menyatakan peletakan jawatan Dr Mahathir sebagai pengerusi BERSATU tidak sah dan bekas Perdana Menteri itu masih menyandang jawatan itu hingga kini.

Dr Mahathir pada Februari meletakkan jawatan Pengerusi BERSATU selepas tidak berpuas hati dengan pendirian partinya yang keluar dari Pakatan Harapan. – Berita Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


COVID-19: 1,360 Kes Baharu, 1,491 Pulih & 2 Kematian

PUTRAJAYA: Sebanyak 1,360 kes positif COVID-19 baharu direkodkan hari ini, dengan Selangor terus mencatatkan jumlah kes tertinggi iaitu sebanyak 356 kes.

Ketua Pengarah Kesihatan, Tan Sri Dr Noor Hisham Abdullah, berkata jumlah kumulatif setakat hari ini ialah 338,168 les manakala 14,504 kes aktif.

Beliau berkata, daripada 1,360 kes dilaporkan hari ini, sebanyak 1,359 kes penularan tempatan membabitkan 1,086 rakyat tempatan serta 273 warga asing dan satu kes import membabitkan warga asing.

“Jumlah kes yang dirawat di Unit Rawatan Rapi (ICU) sebanyak 157 kes dengan 72 pesakit memerlukan alat bantuan pernafasan.

“Kementerian Kesihatan (KKM) merekodkan dua kes kematian, menjadikan jumlah keseluruhan kes kematian dicatatkan di negara ini sejak setahun lalu sebanyak 1,248 kes,” katanya dalam satu kenyataan hari ini.

Dr Noor Hisham berkata, sehingga tengah hari tadi, KKM merekodkan sejumlah 1,491 kes sembuh, menjadikan jumlah kes pulih sepenuhnya di negara ini setakat ini sebanyak 322,416 kes atau 95.3 peratus daripada jumlah keseluruhan kes dilaporkan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Rumah, Tiga Kenderaan Musnah Terbakar Di Kg Silam

LAHAD DATU: Dua buah rumah separuh kekal dua tingkat musnah  dalam insiden kebakaran di Kampung (Kg) Silam, di sini.

Turut musnah, tiga buah kenderaan dan dilaporkan tiada kemalangan jiwa.

Menurut Ketua Balai Bomba dan Penyelamat Daerah Lahad Datu, Samsoa Rashid, panggilan kecemasan diterima jam 9.21 pagi melalui talian MERS 999 dan sepasukan sembilan anggota dan pegawai yang diketuai Pegawai Bomba Kanan II Julkifli Harry telah bergegas ke lokasi.

“Pasukan telah bergegas ke lokasi yang letaknya kira-kira 24 kilometer dari balai dengan kekuatan logistik sebuah jentera kecemasan Fire Rescue Tender, sebuah jentera kecemasan Light Fire Rescue Tender dan sebuah kenderaan Emergency Medical Rescue Service.

“Setibanya di lokasi didapati rumah pertama berkeluasan 40’x30′ terbakar 90 peratus manakala rumah kedua luas 50’x35′ terbakar 100 peratus,” katanya.

Menurutnya, pasukan telah mengawal kemerebakan dan  seterusnya berjaya mengawal kebakaran jam 9.51 pagi dan operasi ditamatkan jam 11.51 pagi.

Punca dan anggaran kerugian masih dalam siasatan Bahagian Penyiasatan Zon 5 Sabah (Tawau). – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Permohonan Pengeluaran Khas RM10,000 KWSP Bermula 1 April, Bayaran Mulai 20 April

KUALA LUMPUR: Permohonan untuk pengeluaran khas RM10,000 Kumpulan Wang Simpanan Pekerja (KWSP) akan dibuka kepada ahli di bawah umur 55 tahun akan bermula 1 April ini dan berakhir pada hujung bulan depan.

KWSP dalam satu kenyataan berkata, tempoh pembayaran akan dilaksanakan sebelum 20 April 2022.

“Ahli dibenarkan untuk mengeluarkan jumlah maksimum sebanyak RM10,000 dan minimum RM50, selain perlu mengeluarkan baki simpanan dalam Akaun 2 mereka dahulu sebelum mengakses simpanan dalam Akaun 1.

“Sebarang maklumat lanjut akan dimaklumkan kelak,” katanya.

Kerajaan hari ini membenarkan pengeluaran khas caruman KWSP sebanyak RM10,000 bagi meringankan beban Keluarga Malaysia yang masih terkesan susulan pandemik COVID-19.

Perdana Menteri, Datuk Seri Ismail Sabri Yaakob, berkata walaupun keputusan itu sukar dibuat kerana membabitkan simpanan hari tua rakyat, namun pengeluaran khas itu adalah jalan tengah dalam mengimbangi antara keperluan mendesak hari ini dan simpanan masa hadapan.

“Berdasarkan dapatan kajian dan penelitian secara menyeluruh dalam fasa pemulihan selepas pandemik ini, ada dalam kalangan Keluarga Malaysia yang masih terkesan dari segi ekonomi, hilang pendapatan dan sedang membina semula kehidupan.

“Kerajaan mendengar, mengkaji dan meneliti permintaan daripada semua pihak untuk mengeluarkan caruman KWSP,” katanya pada sidang media khas, di sini hari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


44 Ditahan Terbabit Salah Guna Dadah Di Sekitar KK

KOTA KINABALU:  Seramai 44 individu terbabit dalam kegiatan penyalahgunaan dadah ditahan polis sepanjang seminggu operasi dilaksanakan di sekitar Kota Kinabalu.

Operasi yang bermula sejak 29 Ogos lalu itu turut berjaya merampas dadah jenis syabu dan ganja yang dimiliki beberapa individu dalam tangkapan terbabit.

Ketua Polis Daerah Kota Kinabalu, Asisten Komisioner Habibi Majinji berkata, operasi yang berakhir kelmarin dilaksanakan sepasukan anggota dari Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu.

“Dalam tangkapan itu, seorang individu disiasat dibawah kategori bekalan iaitu Seksyen  39A(1) Akta Dadah Berbahaya 1952, manakala 14 lagi disiasat dibawah kategori memiliki dadah Seksyen 12(2) dan Seksyen 6 akta yang sama.

“Selain itu, 28 individu turut disiasat mengikut Seksyen 15(1)(A) juga akta yang sama selepas didapati positif dadah dan seorang individu ditahan mengikut Seksyen 3(1) akta yang sama dibawah Langkah- langkah Pencegahan Khas (LLPK) 1985,” katanya dalam kenyataan di sini, hari ini.

Katanya lagi, semua individu yang ditahan berusia antara 18 hingga 53 tahun.

“Jumlah keseluruhan rampasan dadah adalah sebanyak 11.67 gram syabu dan 0.75 gram ganja yang dianggarkan bernilai RM1,204.50,” katanya.

Terdahulu, Habibi berkata usaha untuk membanteras kegiatan penyalahgunaan dadah akan terus dipertingkatkan.

“Serbuan lokasi panas yang disyaki menjadi sarang penagihan dan pengedaran dadah akan terus diperhebat dari semasa ke semasa.

“Justeru, kerjasama masyarakat setempat amat diperlukan untuk menyalurkan maklumat kepada pihak polis dalam usaha membanteras jenayah dadah,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Plus Perlu Terima Kekalahan, Kata Bekas Peguam Besar Sabah

PETALING JAYA: Bekas Peguam Besar Sabah Mariati Robert hari ini menyeru blok Warisan Plus supaya menerima kekalahan pada Pilihan Raya Negeri (PRN) secara bermaruah dan konstruktif.

Katanya, rakyat Sabah sudah mengundi dan jelas mengamalkan hak demokrasi mereka memilih sebuah kerajaan baharu selepas bekas ketua menteri Shafie Apdal membubarkan Dewan Undangan Negeri (DUN).

“Warisan Plus tidak mendapat sokongan majoriti anggota dewan. Mereka sudah dikalahkan.

“Ini akan menjadi 1 pengkhianatan terhadap kepercayaan diberikan rakyat kepada proses demokrasi apabila terus berusaha mengelakkan kesan semulajadi selepas tewas pilihan raya, dengan berusaha memegang kuasa,” katanya dalam kenyataan hari ini.

Mariati berkata, tugas sebagai pembangkang adalah mulia, iaitu bagi memastikan kerajaan yang dipilih rakyat terus menjalankan amanah mereka.

“Ini adalah peranan baharu yang perlu dilakukan Warisan Plus,” katanya.

Hari ini Gabungan Rakyat Sabah (GRS) menamakan Hajiji Noor sebagai calon ketua menteri dan beliau dijadualkan mengangkat sumpah pagi esok.

Pakatan itu terdiri daripada Perikatan Nasional (PN), Barisan Nasional (BN) dan PBS, memenangi 38 daripada 73 kerusi DUN pada PRN Sabtu lalu untuk memperoleh majoriti mudah membentuk kerajaan negeri.

Daripada 38 kerusi itu, PN menang 17 kerusi, BN (14) dan PBS (7). Warisan Plus pula yang terdiri daripada Warisan, DAP, PKR dan Upko, memenangi 32 kerusi.- FMT


7 Lelaki Ditahan Seludup Minuman Keras Dari Labuan

BEAUFORT: Tujuh individu ditahan Pasukan Polis Marin (PPM) selepas disyaki cuba menyeludup masuk minuman keras dalam serbuan di kawasan sungai di Menumbuk, di sini, semalam.

Dalam serbuan jam 9 malam itu, semua yang ditahan membabitkan lelaki berusia lingkungan 27 hingga 47 tahun.

Mereka berjaya ditahan ketika sedang leka melakukan aktiviti pemunggahan minuman keras dari sebuah bot ke tiga kenderaan.

Pegawai Pemerintah Markas Operasi PPM Kota Kinabalu, Asisten Superintendan Roslan Awang berkata, serbuan dilakukan hasil intipan terhadap beberapa individu di kawasan berkenaan.

Katanya, sebaik diserbu, pemeriksaan berjaya menemui 150 karton minuman keras pelbagai jenama yang dianggarkan bernilai RM15,000 berdasarkan harga pasaran semasa.

“Semua minuman keras itu dipercayai dibawa dari Labuan dan semua ketujuh-tujuh lelaki terbabit ditahan bagi membantu siasatan lanjut.

“PPM turut merampas bot yang digunakan termasuk enjin yang berkapasiti 200 kuasa kuda,” katanya di sini, hari ini.

Menurutnya, turut dirampas tiga kenderaan yang digunakan untuk penghantaran dan jumlah keseluruhan rampasan dianggarkan berjumlah hampir RM338,000.

“Tangkapan dan rampasan kemudian dibawa ke Ibu Pejabat Polis Daerah (IPD) Beaufort untuk siasatan lanjut.

“Kes disiasat mengikut Akta Kastam 1967,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Harga Petrol, Diesel Turun Sedikit

PETALING JAYA: Harga minyak menyasikan penurunan sedikit, kata Kementerian Kewangan hari ini.

Harga runcit bagi RON97 dan RON95 masing-masing turun 4 sen dan akan dijual pada harga RM1.95 dan RM1.65 seliter.

Harga diesel menyusut 2 sen kepada RM1.84 seliter.

Harga baru ini berkuat kuasa bermula tengah malam 10 Julai.

Kementerian berkata, penurunan harga minyak disebabkan perubahan harga produk bertapis selari dengan harga minyak mentah dunia lebih tinggi.

Kerajaan akan terus memantau kesan perubahan harga minyak mentah dunia dan mengambil langkah sesuai bagi menjamin kebajikan dan kesejahteraan hidup rakyat terpelihara.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PBS Sedia Rampas Parlimen Tuaran Daripada UPKO, Kata Ongkili

TUARAN: Presiden Parti Bersatu Sabah (PBS) Maximus Ongkili berkata, parti itu bersedia merampas kerusi Parlimen Tuaran untuk Gabungan Rakyat Sabah (GRS) pada pilihan raya umum ke-15 (PRU15).

Beliau berkata, pihaknya yakin mampu merampas kerusi itu daripada UPKO berdasarkan kubu kuat PBS di kerusi Dewan Undangan Negeri (DUN) dalam Parlimen tersebut.

“Kita mempunyai sokongan kuat di DUN Kiulu dan Tamparuli, selain sokongan penyokong di DUN Sulaman serta Pantai Dalit dalam Parlimen Tuaran.

“Kita menjangkakan PRU akan diadakan selewatnya tahun depan dan Tuaran adalah antara kerusi yang kita berminat untuk bertanding,” katanya ketika menyempurnakan Mesyuarat Agung Tahunan Ke-37 PBS Bahagian Tamparuli di sini, hari ini.

Ongkili yang juga Menteri di Jabatan Perdana Menteri (Hal Ehwal Sabah dan Sarawak) berkata, jentera PBS sudah bersedia ke arah itu dan akan diperkukuhkan lagi dengan pertambahan keahlian serta cawangan.

“PBS akan terus berkembang dan dua wakil rakyat kita di Kiulu dan Tamparuli memberikan khidmat yang baik kepada akar umbi.

“Penyokong tahu dengan jelas perjuangan PBS, sebab itu mereka terus menyokong parti ini,” katanya.

Ketika ini Parlimen Tuaran diwakili Presiden UPKO, Madius Tangau yang dimenanginya pada PRU14 atas tiket Barisan Nasional (BN) sebelum keluar dan menyertai pakatan bersama Warisan bagi membentuk kerajaan negeri pada 2018. – FMT


Anugerah Inovasi Literasi dari ISTE jadi hadiah istimewa Cikgu Sirhajwan

KUALA LUMPUR: Dinobatkan juara Anugerah Inovasi Literasi sempena Ekspo Antarabangsa Untuk Teknologi Dalam Pendidikan (ISTE) di Amerika Syarikat menjadi Hadiah Hari Guru amat bermakna bagi guru Bahasa Inggeris di Kolej Vokasional Keningau, Sabah, Mohd Sirhajwan Idek, 31.

Ini menjadikan penerima 19 anugerah antarabangsa itu muncul sebagai bukan warga negara Amerika Syarikat yang pertama memenangi anugerah anjuran Rangkaian Pembelajaran Literasi Profesional ISTE yang berpangkalan di Amerika Syarikat.

Katanya, kejayaan itu dimaklumkan Ketua Bersama Jaringan Literasi ISTE, Mark Gura menerusi emel, hari ini.

Mohd Sirhajwan berkata, beliau diundang ke ekspo antarabangsa ISTE di Philadelphia pada 23 Jun hingga 26 Jun ini, sekali gus menerima anugerah berprestij berkenaan.

Katanya, kajian yang memenangi anugerah berkenaan adalah teknik yang dinamakannya `See & Say’, iaitu teknik pembelajaran berdasarkan konsep visual menggunakan imej seperti gambar, emoji, poster dan adegan filem untuk mencetus idea dalam kalangan pelajar menggunakan Bahasa Inggeris.

Beliau berkata, teknik penggunaan visual tanpa perkataan lebih berkesan dalam menggalakkan pelajar lemah dalam Bahasa Inggeris untuk menyuarakan pendapat mereka seterusnya bertutur dalam bahasa antarabangsa itu, berbanding bahan berasaskan perkataan.

“Saya juga menerapkan penggunaan teknologi dalam teknik pengajaran dan pemudahcaraan dengan menggunakan laman web tertentu supaya pelajar berpeluang untuk menjadi lebih kreatif, ” katanya kepada BH, hari ini.

Mohd Sirhajwan turut berhasrat untuk memperkembangkan kajian dalam bidang visual yang dianggap sebagai kemahiran bahasa yang kelima, selain daripada mendengar, menulis, bertutur dan membaca.

Katanya, ini adalah satu daripada beberapa ideanya yang berjaya diiktiraf di peringkat global termasuk ketika menjuarai Anugerah Kecemerlangan Guru dalam bidang Keusahawanan dan Inovasi Antarabangsa di Paris pada 2017.

Sementara itu, Mark Gura dalam sesi wawancara bersama Mohd Sirhajwan, kagum dengan semangat anak muda berkenaan yang berjaya membuktikan bahawa tiada yang mustahil dan ingin memberi inspirasi kepada pelajar dan pendidik supaya tidak putus asa dalam mengejar impian mereka.

Antara kejayaan Mohd Sirhajwan ialah ketua pasukan kolejnya yang meliputi guru dan pelajar yang berjaya memenangi 11 pingat inovasi dan lima anugerah kajian di Itali, Korea Selatan, Indonesia, Thailand, Singapura dan Brunei. – Berita Harian


PRN Sabah: Pertembungan Lebih 2 Penjuru Dijangka Di Semua Kerusi

KOTA KINABALU: Perebutan 73 kerusi Dewan Undangan Negeri (DUN) Sabah dijangka membabitkan pertandingan lebih daripada 2 penjuru ketika semua parti sedang memuktamadkan calon bagi Pilihan Raya Negeri (PRN) 26 September ini.

Menerusi pengumuman dibuat oleh parti bertanding, pemerhati politik menjangkakan pertandingan antara 3 hingga 5 penjuru bagi semua kerusi.

Malah, mereka meramalkan kerusi seperti Api-Api dijangka sekurang-kurangnya 8 hingga 9 penjuru, begitu juga di Tanjong Kapor di daerah Kudat.

Pemerhati berpendapat selain Warisan Plus dan gabungan Barisan Nasional (BN)-Perikatan Nasional (PN), mereka menjangkakan ada parti lain akan bertanding di semua 73 kerusi. Ia termasuk Gagasan Sabah.

Parti lebih kecil seperti Parti Cinta Sabah (PCS) sudah memberi bayangan akan meletakkan calon di 60 kerusi. LDP, Usno serta Parti Harapan sedang mengintai untuk bertanding di 40 kerusi.

Selain itu, pemerhati juga berpandangan sekurang-kurangnya 2 atau 3 calon bebas akan bertanding di setiap 73 kerusi.

Walaupun Warisan Plus, BN-PN dan PCS akan mengumumkan senarai calon, sumber daripada kumpulan ini mengatakan rundingan sedang berjalan.

Penganalisis politik dari Universiti Malaysia Sabah Dr Lee Kuok Tiung berkata, parti kecil dan bebas dijangka berdepan kesukaran untuk mendapat sokongan dalam kalangan pengundi di Sabah.

“Calon bebas tidak mempunyai banyak masa untuk memperkenalkan diri kepada pengundi.

“Pengundi di sini lenih cenderung untuk memilih parti atau nama atau tokoh politik dikenali,” katanya memaklumkan Warisan Plus akan memiliki kelebihan jika undian berpecah dalam pertandingan lebih 2 penjuru.

Dalam hal ini juga, beliau berkata Presiden PCS Anifah Aman dan pemimpin lain seperti Pandikar Amin Mulia yang mengetuai Usno dan Liew Yun Fah daripada Parti Harapan akan memberi kesan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KOTA KINABALU: Sebanyak 17 kenderaan disita dalam Ops Samseng Jalanan membabitkan sekatan jalan raya di tiga lokasi sekitar sini.

Ketua Polis Daerah Kota Kinabalu Asisten Komisioner Habibi Majinji berkata, operasi berkenaan dijalankan bermula jam 1.30 pagi hingga 5 pagi pada Ahad.

Menurutnya, kenderaan yang disita termasuklah sebuah kereta dan 16 motosikal atas pelbagai kesalahan di bawah Seksyen 60 Akta Pengangkutan Jalan (APJ) 1987.

“Sebanyak 24 keping saman dikeluarkan dalam operasi ini termasuklah kesalahan tertinggi iaitu 11 saman nombor pendaftaran kenderaan dan tujuh saman tiada lesen memandu.

“Kenderaan paling kerap disaman adalah motosikal iaitu sebanyak 14 buah dan diikuti sembilan buah kereta,” katanya dalam kenyataan di sini hari ini.

Beliau berkata, Ops Samseng Jalanan dijalankan oleh Bahagian Siasatan dan Penguatkuasaan Trafik Daerah (BSPTD) melibatkan satu pegawai dan 12 anggota polis.

Habibi berkata, tugasan operasi terbahagi kepada dua bahagian iaitu pasukan yang mengesan Mat Rempit dan juga sekatan di bulatan (Snap Check) sekitar bandaraya.

Katanya, usaha penguatkuasaan akan dilaksanakan secara berterusan bagi memastikan tiada aktiviti lumba haram di kawasan bandaraya. – Utusan Borneo


Kenderaan Dipandu Jururawat Terbabas Dan Terbalik Di Jalan Kunak-Tawau

TAWAU; 1 JUN 2019 (Sabtu) – Dipercayai memandu secara laju, kereta dipandu jururawat hilang kawalan sebelum terbabas dan terbalik di kawasan ladang sawit di Kilometer 63 Jalan Tawau-Kunak, tengah hari tadi.

Pemangku Ketua polis Daerah Tawau, Supritendan Nor Azizulkifli Mansor dalam kenyataan berkata, dalam kejadian pukul 12.20 tengah hari, bagaimanapun wanita berumur 29 tahun itu mengalami luka-luka kecil di tangan dan lebam di bahagian kepala.

Difahamkan, semasa kejadian, mangsa dalam perjalanan dari Hospital Kunak menghala ke rumahnya yang terletak di Batu 4 Jalan Apas, Tawau.

Beliau berkata, siasatan awal mendapati mangsa memandu dengan laju kenderaannya ketika melalui jalan selekoh yang rosak telah hilang kawalan lalu terbabas ke sebelah kanan jalan dan melanggar penghadang jalan sebelum terbalik.

Siasatan masih diteruskan mengikut Rule 10 LN 166/59.


5 Kampung & Taman Perumahan Di Sandakan Dilanda Banjir Kilat

SANDAKAN: Lebih lima kawasan perkampungan dan taman perumahan di Sandakan dilanda banjir kilat selepas berlaku hujan lebat sejak malam Rabu.

Ketua Balai Bomba dan Penyelamat (BBP) Sandakan, Jimmy Lagung berkata, susulan hujan lebat yang berlaku sehingga pagi khamis, pihaknya melakukan pemantauan rapat beberapa buah kampung dan taman perumahan.

“Kampung terlibat adalah seperti di kampung Sungai Memanjang, Kampung Pertanian Batu 25, Kampung Sri Manis Batu 16 dan Kampung Gum-Gum Besar Batu 16.

“Selain itu, taman perumahan ialah Taman Pohing dan keadaan semua adalah terkawal sehingga jam 2 petang tadi keadaan beransur pulih iaitu air beransur surut,” Katanya ketika dihubungi Astro AWANI, pada Khamis.

Menurutnya, beberapa jalan raya di daerah utama di kawasan berkenaan turut dilimpahi banjir antaranya Jalan Lintas Sibuga.

Jimmy berkata, hujan lebat yang berlaku juga menyebabkan kejadian tanah runtuh di Kampung Gas, Sandakan. Bagaimanapun tiada kecederaan dan kemalangan dilaporkan.

Selain itu, beliau menyeru masyarakat untuk terus berwaspada memandangkan keadaan cuaca yang masih tidak menentu.

“Sekiranya berlaku air naik, berpindah ke tempat tinggi dan sentiasa mengikut arahan semasa daripada pihak berkuasa.

“Setakat ini belum ada pemindahan dijalankan dan berdasarkan pemantauan keadaan air banjir sudah mula surut dan keadaan didapati terkawal,” katanya.

Justeru, pihaknya masih menjalankan rondaan dari semasa ke semasa. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mahkamah Pilihan Raya tolak petisyen Parlimen Kimanis

KOTA KINABALU, 19 Nov – Mahkamah Pilihan Raya di sini hari ini menolak petisyen pilihan raya yang difailkan Datuk Karim Bujang, calon Parti Warisan Sabah dalam Pilihan Raya Umum Ke-14 yang mencabar kemenangan bekas Menteri Luar Datuk Seri Anifah Aman di Parlimen Kimanis.

Dalam penghakimannya, Hakim Supang Lian membenarkan permohonan Anifah, yang difailkan pada 24 Ogos lalu untuk membatalkan petisyen pilihan raya yang difailkan Karim itu, atas tujuh alasan mengikut Peraturan-Peraturan Petisyen Pilihan Raya (EPR) 1954 dan Akta Kesalahan Pilihan Raya (EOA)1954 yang Karim gagal patuhi.

Beliau turut memerintahkan Karim membayar kos RM30,000 kepada Anifah dan kos RM5,000  kepada Pegawai Pengurus Pilihan Raya (RO) dan Suruhanjaya Pilihan Raya (SPR) yang merupakan responden kedua dalam permohonan Anifah.

Anifah diwakili peguam Ansari Abdullah, Tengku Ahmad Fuad Tengku Ahmad dan Rizwandean Bukhari M. Borhan manakala peguam Rebecca Thong, Tiong Jia Yi, Song Wei Wan dan Chua Kuan E mewakili Karim.

Kedua-dua RO dan EC diwakili peguam Muammar Julkarnain, Abdul Fikry Jaafar Abdullah dan Faizal Sarbi.

Anifah memenangi Parlimen Kimanis dalam PRU-14 dengan majoriti 156 undi dalam pertandingan tiga penjuru selepas Anifah memperoleh 11,942 undi berbanding Karim (Warisan) dan Jaafar Ismail (Harapan) yang masing-masing memperoleh 11,786 undi dan 1,300 undi.


DUN Sabah Tidak Bubar Secara Automatik

KOTA KINABALU: Speaker DUN Sabah, Datuk Kadzim M. Yahya menafikan dakwaan persidangan Dewan Undangan Negeri (DUN) berisiko dibubarkan automatik sekiranya tidak bersidang sebelum 1 Ogos ini.

Beliau berkata, jika dilihat di bawah Perkara 21 (1) Perlembagaan Negeri Sabah memperuntukkan DUN Sabah hendaklah bersidang dalam tempoh enam bulan dari tempoh terakhir sidang yang lalu.

Bagaimanapun, mengikut Seksyen 15 (1) (a) Ordinan Darurat (Kuasa-Kusa Perlu) 2021 memperuntukkan pengecualian kepada Perkara 21 (1) Perlembagaan Negeri Sabah.

“Justeru, orang ramai diminta supaya tidak keliru disebabkan DUN Sabah belum mengadakan persidangan sejak Persidangan Belanjawan Negeri 2021 pada Disember 2020,” katanya dalam satu kenyataan, di sini hari ini.

Menurutnya, DUN Sabah bersedia untuk mengadakan persidangan pada bila-bila masa dan kini hanya menunggu penetapan tarikh daripada kerajaan negeri sahaja.

Kenyataan ini sebagai maklum balas kepada kenyataan Presiden Pertubuhan Kinabalu Progresif Bersatu (UPKO), Datuk Seri Wilfred Madius Tangau yang menyatakan sidang DUN berhadapan risiko pembubaran jika tidak diadakan sebelum 1 Ogos ini.

Untuk itu, kerajaan negeri perlu mengadakan persidangan DUN sebelum 1 Ogos bagi mengelakkan pembubaran DUN secara automatik.

Beliau berkata, kerajaan Gabungan Rakyat Sabah (GRS) dibawah pimpinan Datuk Seri Hajiji Noor perlu membuka persidangan DUN sebelum tengah malam 1 Ogos.

Jika dilihat persidangan terakhir DUN adalah pada 23 Disember 2020 dan tempoh enam bulan itu sudah berakhir semasa pelaksanaan Darurat.

Madius juga menggesa agar persidangan DUN diadakan sebelum Parlimen bersidang pada 25 Julai ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Satu Blok Bangunan SK Tanaki, Papar Musnah Dalam Kebakaran

KOTA KINABALU, 13 Sep: Satu blok bangunan Sekolah Kebangsaan (SK) Tanaki, Papar yang menempatkan pejabat pentadbiran, bilik guru termasuk bilik teknologi maklumat dan bilik pemulihan di sini musnah dalam kebakaran petang tadi.

Menurut Jabatan Bomba dan Penyelamat Malaysia (JBPM) Sabah dalam satu kenyataan, pihaknya menerima panggilan mengenai kebakaran itu pada 2.26 petang dan dua jentera dengan 10 anggota bomba dikejarkan ke lokasi kejadian.

“Kebakaran melibatkan blok bangunan sekolah, jenis tidak kekal dengan keluasan 30 x 80 kaki. Operasi pemadaman dijalankan menggunakan satu aliran 200 kaki dan dua pancutan sumber air dari tangki jentera,” menurut kenyataan itu.

Kebakaran itu dapat dikawal pada 3.06 petang dan operasi tamat sepenuhnya pada pukul 5.50 petang tanpa melibatkan sebarang kecederaan atau kemalangan jiwa.


KKM Cadang ‘Lockdown’ Kota Kinabalu – Bung Moktar

KOTA KINABALU: Daerah Kota Kinabalu dicadangkan dikenakan lockdown berikutan peningkatan kes koronavirus (Covid-19) di kawasan tersebut.

Timbalan Ketua Menteri Sabah, Datuk Seri Bung Moktar Radin berkata, cabaran utama kerajaan baharu yang dibentuk adalah untuk menangani masalah penularan Covid-19.

“Kota Kinabalu kini zon merah. Kerajaan meminta untuk melaksanakan lockdown di seluruh Kota Kinabalu.

“Jadi ia adalah penting, cabaran kami adalah menangani Covid-19. Mudah-mudahan penyakit ini tidak merebak ke daerah lain dan dapat dikawal,” katanya dalam sidang media di sini hari ini.

Mengulas lanjut berhubung cadangan mengenakan perintah berkurung di Kota Kinabalu, beliau berkata, ia adalah cadangan daripada Kementerian Kesihatan Malaysia (KKM).

“Itu adalah cadangan, ia penting kerana Covid-19 merebak dengan cepat.

“Ia adalah dari KKM tetapi bergantung pada kelulusan daripada kerajaan Pusat. Kalau dilihat virus Covid-19 masih boleh terkawal, saya rasa tidak akan (lockdown), tetapi di pihak lain tiada pilihan demi melindungi rakyat adalah keutamaan,” katanya.

Kota Kinabalu setakat semalam mencatat sebanyak 104 kes Covid-19 dan empat daerah yang dikategorikan sebagai zon merah iaitu Lahad Datu, Tawau, Kunak dan Semporna dicadang dikenakan PKP berikutan peningkatan kes di kawasan berkenaan. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perangi habis-habisan perjudian tidak berlesen – Mohd Shafie

KOTA KINABALU – Ketua Menteri Sabah Datuk Seri Mohd Shafie Apdal menggesa pihak polis agar memerangi habis-habisan aktiviti perjudian tidak berlesen di negeri ini.

Mohd Shafie berkata beliau sedih dan kecewa pusat perjudian tidak berlesen, terutamanya yang melibatkan judi siber menyebabkan kesusahan kepada keluarga miskin.

“Wang tersebut yang sepatutnya digunakan bagi menyara keluarga dibazirkan dengan berjudi, dan saya harap polis akan berusaha memerangi gelaja ini secara habis-habisan,” katanya semasa menerima kunjungan hormat Pesuruhjaya Polis Sabah yang baharu Datuk Omar Mammah.

Mengiringi Omar semasa kunjungan hormat itu adalah pegawai kanan Ibu Pejabat Polis Kontinjen Sabah.

Dalam pada itu, Mohd Shafie menasihatkan anggota pasukan keselamatan itu agar menjalankan tanggungjawab mereka tanpa rasa takut atau memihak kepada pihak tertentu dalam membendung kegiatan jenayah.

Ketua Menteri itu juga menggesa pihak polis supaya mengembangkan keberadaan mereka di pantai timur negeri berkenaan melibatkan rondaan udara dalam membendung jenayah rentas sempadan terutamanya kes penculikan bagi mendapatkan wang tebusan.


Jika Jambatan Gantung Ditutup, Pelajar Perlu Jalan Kaki Sejam Untuk Ke Sekolah

SANDAKAN : Murid Sekolah Kebangsaan (SK) Sibugal Besar dari Kampung Nelayan Tengah dan Kampung Pampang dekat sini terpaksa mengambil masa kira-kira sejam untuk ke sekolah jika jambatan gantung di Sungai Batang ditutup.

Nur Juwita Julianna Amson, 12, dari Kampung Nelayan Tengah berkata dia pernah berjalan kaki ke sekolah bersama rakan melalui jalan besar untuk berulang-alik ke sekolah dan perjalanan itu mengambil masa dua kali ganda berbanding menggunakan jambatan gantung.

“Kalau ikut jambatan gantung, perjalanan ke sekolah hanya dalam 30 minit.

“Kalau jambatan ini ditutup, terpaksalah saya minta tolong abang saya menghantar dan mengambil saya dari sekolah dengan motorsikal sebab kalau jalan kaki memang jauh,” katanya kepada Bernama.

Jabatan Kerja Raya dan Majlis Perbandaran Sandakan telah mengarahkan jambatan itu ditutup berkuat kuasa semalam kerana keadaannya yang usang boleh mengundang bahaya kepada pengguna.

Bagaimanapun, ketika tinjauan Bernama hari ini, tiada notis penutupan diletakkan di jambatan itu dan penduduk kampung, termasuk murid sekolah, masih memberanikan diri menggunakannya.

“Janganlah ditutup. Baiki sahaja. Kami bukan ada kereta. Kalau ditutup, bagaimana kami hendak ke sekolah?

“Kami minta bantuan kepada kerajaan supaya jambatan ini cepat-cepatlah dibaiki kerana kami juga takut kalau terjadi apa-apa di jambatan ini. Dalam sungai itu pun ada banyak buaya,” kata Muhamad Ismail Abdullah, 11.

Pesara kerajaan Ikra Dugasah, 65, pula lebih suka jika jambatan itu ditutup sementara dan digantikan dengan yang baharu serta lebih kukuh.

“Kalau boleh, kami mintalah dibina jambatan yang juga boleh dilalui oleh motosikal dan direka dengan rekaan yang boleh menarik kunjungan orang ramai ke kampung ini.

“Ramai yang datang bergambar dan menyaksikan matahari terbenam di jambatan ini termasuk pelancong asing semasa sebelum pandemik, dan ada juga kru produksi datang membuat penggambaran di sini,” katanya.

Ikra, yang pernah bertugas di JKR, berkata jambatan gantung itu dibina bagi menggantikan sebuah jambatan kayu beberapa meter dari lokasi asal di Sungai Batang selepas sungai itu dilebarkan sebagai mitigasi banjir di kampung tersebut.

Naib Yang Dipertua Persatuan Ibu Bapa dan Guru SK Sibugal Besar Roslan Muksan berkata pihaknya pernah meluahkan kebimbangan berhubung keselamatan murid yang menggunakan jambatan itu namun pertukaran kerajaan pada 2018 menyebabkan usaha ke arah membaik pulih struktur tersebut tergendala.

“Setelah UMNO kembali dalam kerajaan memerintah sekarang, usaha ke arah membaik pulih jambatan itu dihidupkan semula… Kami sedar penutupan jambatan itu akan menjejaskan persekolahan anak-anak yang biasanya berjalan kaki dari Kampung Nelayan Tengah dan Kampung Pampang tetapi ini semua untuk keselamatan mereka,” katanya.

Beliau berkata keluarga murid yang terjejas boleh mengusahakan cara untuk ke sekolah sementara jambatan itu ditutup kerana jumlah mereka tidak ramai berbanding yang menaiki kenderaan dari kedua-dua kampung. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


534 Penerima Lega Akhirnya Dapat Hak Milik Tanah

SEMPORNA: Seramai 534 penerima geran tanah di daerah ini menarik nafas lega apabila penantikan selama 30 tahun mereka untuk mendapatkan pemilikan tanah daripada kerajaan negeri akhirnya berjaya diterima hari ini.

Daripada jumlah tersebut seramai 97 individu adalah penerima geran tanah peneroka Lembaga Kemajuan Tanah Negeri Sabah (SLDB) manakala 437 orang menerima geran individu.

Geran tanah berkenaan diberikan sendiri Ketua Menteri, Datuk Seri Mohd Shafie Apdal dalam majlis Pemberian Geran Tanah Peneroka SLDB dan Geran Individu yang diadakan di Dewan Masyarakat Semporna.

Beberapa penerima yang ditemui antaranya Asibih Baginda, 47, berkata impiannya untuk meneruskan perusahaan kelapa sawit yang diwarisi daripada bapanya kini tercapai selepas menerima geran itu.

“Sejak arwah bapa saya ada lagi geran tanah itu sudah dimohon. Saya sebagai pewaris tanah berkenaan sudah mengusahakan tanah itu yang terletak di Kampung Sungai Buaya dengan hasil tanaman kelapa sawit.

“Kerajaan terdahulu tidak ada menyentuh soal geran tanah di kawasan kami namun akhirnya pada hari ini saya bersyukur dibawah kepimpinan baharu ini saya dapat memiliki geran tanah yang diwarisi daripada bapa saya,” katanya kepada SabahNewsToday.

Bagi Purnama Abdul Rajim, 43, menzahirkan rasa kegembiraan apabila geran tanah yang dipohon allahyarham bapanya sejak lebih 30 tahun lalu menjadi kenyataan.

“Saya ingin berterima kasih kepada kerajaan yang sudah menyerahkan geran tanah kepada kami dan saya akan warisi serta usahakan tanah berkenaan dengan sebaiknya,” jelasnya yang turut mengusahakan penanaman kelapa sawit di tanah itu.

Sementara itu, Ketua Menteri, Datuk Seri Mohd Shafie Apdal ketika ditemui mengingatkan para pemilik yang sudah diberi geran tanah tidak menjualnya kepada individu lain.

Beliau berkata geran tanah itu seharusnya diusahakan dengan sebaiknya bagi menjana ekonomi individu itu sendiri.

“Ini adalah satu langkah kerajaan baharu diperingkat negeri Sabah menunaikan janji supaya geran tanah yang mereka mohon sejak dahulu dapat diberikan kepada yang berhak.

“Kita juga mengharapkan supaya geran tanah itu bukan hanya menjadi milik mereka namun ia dapat diusahakan oleh pemilik untuk kebaikan dan bukan untuk dijual.

Beliau turut menyeru Kementerian Pertanian dan Industri Pemakanan Sabah memberi produk atau benih kepada pemilik supaya tanah itu dapat diusahakan dengan hasil bercucuk tanam.

“Kementerian boleh memastikan terdapat produk yang kita boleh tawarkan kepada pemilik tanah dengan hasil tanaman seperti durian, pamelo dan buah-buahan lain yang mendapat permintaan ramai.

“Kementerian Pertanian juga menggalakkan penanaman pokok kelapa pandan kepada pemilik-pemilik geran supaya tanah yang mereka miliki dapat mengeluarkan hasil dan menambah pendapatan bulanan,” katanya.


Remaja Cuba Nasib ‘Pos’ Syabu Ke Sabah

SERDANG: Bungkus dadah syabu seberat 20 kilogram dalam serbuk teh cina sebelum di hantar menggunakan kurier.

Itu dilakukan remaja lelaki berusia 18 tahun yang mencuba nasib untuk mengirim dadah bernilai RM720,000 ke Kota Kinabalu, Sabah.

Bagaimanapun, tindakan remaja berkenaan berjaya dihidu pihak polis selepas menyerbu syarikat penghantaran di Bandar Puteri Puchong, Rabu lalu.

Ketua Polis Daerah Serdang, Asisten Komisioner A A Anbalagan berkata, suspek yang juga seorang penganggur dipercayai ditugaskan sindiket pengedaran dadah untuk mengirim satu kotak mengandungi 20 ketulan kristal dipercayai dadah jenis syabu.

“Hasil pemeriksaan mendapati terdapat dua helai t-shirt putih pada bahagian atas kotak dan di bawahnya terdapat 20 bungkusan bertulis ‘Da Guan Yin’ yang mengandungi ketulan kristal dadah syabu yang dianggarkan berat keseluruhan berjumlah 20.4 kg.

“Hasil soal siasat juga mendapati suspek berperanan untuk menghantar barang parcel (bungkusan) ke destinasi yang diarahkan melalui kurier ke destinasi yang menjadi sasaran pengedaran dadah berkenaan iaitu Kota Kinabalu, Sabah,” katanya dalam sidang media di sini, hari ini.

Beliau berkata, pihaknya juga turut bekerjasama dengan polis Sabah dalam mengesan suspek yang juga penerima kiriman berkenaan namun alamat yang diberikan didapati tidak wujud.

“Ini juga satu daripada taktik sindiket pengedaran dadah yang tidak akan memberikan alamat penerimaan yang tepat bagi mengelak dikesan pihak polis sekiranya proses pengiriman gagal.

“Namun mereka (penerima) akan memberikan alamat yang tepat apabila syarikat kurier menghubungi mereka kembali dan dalam kes ini penerima mungkin sudah mengetahui bekalan dadah mereka sudah dirampas,” katanya.

Menurutnya, pada masa ini remaja terbabit ditahan reman selama tujuh hari sehingga esok.

Katanya, kes disiasat mengikut Seksyen 39 B, Akta Dadah Berbahaya 1952 dan jika sabit kesalahan boleh dihukum gantung.

“Saya menasihati orang ramai supaya tidak terpedaya sekiranya ditawarkan untuk membuat kiriman barang tanpa diketahui apakah sebenarnya benda yang dibawa,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Sabah Catat Satu Kes Positif Baharu Hari Ini

KOTA KINABALU: Sabah hari ini mencatat pertambahan satu lagi kes Covid-19 baharu, menjadikan jumlah keseluruhan kes di Sabah ketika ini sebanyak 348 kes.

Ini menjadikan jumlah kes aktif yang masih dirawat ketika ini sebanyak 11 kes berbanding 10, semalam, selepas tiada kes sembuh dicatatkan di negeri ini, hari ini.

Statistik terbaharu yang dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung di Facebook beliau, sebentar tadi, menyaksikan pertambahan kes baharu itu dicatatkan di daerah Beaufort.

Ini juga bermakna Beaufort kembali ke zon kuning bagi kes aktif, menjadikan jumlah keseluruhan daerah yang masih mencatatkan kes aktif sebanyak tujuh daerah termasuk Tawau yang mencatat empat kes, Kota Kinabalu (2), Lahad Datu (1), Putatan (1), Tuaran (1), dan Ranau (1).

Dalam pada itu, tiada kematian dicatatkan di Sabah, hari ini, dengan jumlah korban akibat Covid-19 di negeri ini kekal lima kes iaitu tiga kes berlaku di Kota Kinabalu manakala Tawau dan Tambunan masing-masing satu kes.

Sabah juga kini menjadi negeri ketujuh tertinggi mencatatkan Covid-19 di belakang Kuala Lumpur yang mencatat sebanyak 2,044, Selangor (1,926), Negeri Sembilan (866), Johor (676), Sarawak (552) dan Pahang (361).- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ahmad Dhani dihukum penjara

JAKARTA: Penyanyi popular Indonesia, Ahmad Dhani dihukum penjara 18 bulan selepas didapati bersalah menyebarkan mesej kebencian di Twitter.

Detik News melaporkan, hakim Ratmoho membacakan hukuman itu dalam perbicaraan di sebuah mahkamah di Jakarta Selatan hari ini.

“Tertuduh Dhani Ahmad Prasetyo atau Ahmad Dhani terbukti secara sah dan yakin bersalah melakukan kesalahan berkenaan,” katanya.

Ahmad Dhani, 46, didapati bersalah menyebarkan mesej berunsur kebencian dalam tiga kenyataan di Twitter @AHMADDHANIPRAST.

Kenyataan itu dimuat naik oleh pengendali Twitter berkenaan iaitu Bimo yang menjadi saksi.

“Saksi memberitahu dia menyebarkan kenyataan itu atas arahan tertuduh,” kata Ratmoho.

Kenyataan pertama yang dimuat naik adalah “Yang menistakan agama si Ahok…yang diadili KH Ma’ruf Amin”.

Kenyataan kedua pula adalah “Siapa saja dukung penista agama adalah bajingan yang perlu diludahi mukanya,”.

Yang ketiga pula adalah “Kalimat sila pertama KETUHANAN YME, PENISTA Agama jadi Gubernur…kalian WARAS??? – ADP,”.

Ahmad Dhani mengeluarkan kenyataan itu ketika bantahan terhadap bekas Gabenor Jakarta, Basuki Tjahaja Purnama atau dikenali sebagai Ahok yang dituduh menghina agama Islam sebelum pemimpin itu dihukum penjara.

Bekas anggota kumpulan Dewa 19 itu sebelum ini dituntut pihak pendakwa raya dihukum penjara 2 tahun. – Agensi


Lelaki Parah Selepas Terjun Dari Tingkat Lima

TAWAU : Seorang lelaki disyaki bertindak nekad terjun dari tingkat lima sebuah bangunan di jalan kuhara di sini kira-kira jam 12.15 tengah hari tadi.

Akibat tindakan itu, lelaki terbabit dikatakan mengalami kecederaan parah patah kaki dan luka di bahagian tangan.

Menurut saksi yang hanya ingin dikenali sebagai Epi, 28 tahun berkata semasa kejadian dia bersama seorang kawannya sedang berehat di depan kedai tempatnya bekerja.

“Kejadian itu betul-betul di depan mata kami. Mangsa jatuh di atas bumbung sebuah kereta yang pandu oleh seorang wanita ketika berhenti untuk menurunkan rakannya.

“Kami bergegas ke lokasi kejadian untuk melihat keadaannya ternyata mangsa masih hidup dan mengerak-gerakkan tubuhnya.

Saksi itu juga berkata, orang awam kemudiannya menghubungi pihak polis untuk melaporkan mengenai kejadian yang berlaku termasuk keadaan lelaki terbabit.

Mengulas lanjut, Epi mendakwa selalu melihat mangsa berada di lokasi lelaki itu dipercayai terjun dan berteriak-teriak seperti orang tidak siuman.

“Kami selalu lihat mangsa di tempat dia disyaki terjun sambil teriak-teriak macam orang gila dan tidak sangka pula hari ini dia nekad terjun,” katanya.

Sementara itu polis ketika dihubungi Utusan Borneo setakat ini belum memberikan sebarang pengesahan mengenai status kes berkenaan.


COVID-19: 166 Kes Sembuh Hari Ini, Lebih Tinggi Dari Jumlah Kes Baharu

PUTRAJAYA: 166 kes pulih terbaharu dicatatkan setakat hari ini. Lebih Tinggi Dari Jumlah Kes Baru iaitu 156 kes.

Ketua Pengarah Kesihatan, Datuk Dr. Noor Hisham Abdullah berkata, angka tersebut menjadikan jumlah kumulatif kes sembuh dan dibenarkan discaj sebanyak 1,487 kes, bersamaan 36.1 peratus daripada jumlah kes keseluruhan.

#COVID19Malaysia Perkembangan terkini 8 April 2020. Kes sembuh dan discaj 166 Keseluruhan 1,487 atau 36.1% daripada jumlah kes keseluruhan. Tahniah dan terima kasih. ❤ pic.twitter.com/1ixVHUdndQ

#COVID19Malaysia Terkini 8 April 2020. Kes baru 156 Keseluruhan 4,119 ICU 76 (45 bantuan alat pernafasan)Kes kematian baru 2 Kematian keseluruhan 65 kes atau 1.58%. pic.twitter.com/idLR1vR3Pr


Sabah rekodkan 18 tangkapan kes bot tunda langgar syarat lesen

KOTA KINABALU, 4 Okt  – Agensi Penguatkusaan Maritim Malaysia (APMM) merekodkan 18 tangkapan kes bot nelayan pukat tunda yang melanggar syarat lesen dengan melakukan aktiviti menangkap ikan di kawasan kurang tiga batu nautika dari pantai dari Januari hingga Oktober tahun ini.

Pengarah Maritim Negeri Sabah dan Labuan, Laksamana Muda (M) Datuk Mohd Zubil Mat Som berkata 10 tangkapan dilakukan di Zon Maritim Kota Kinabalu manakala selebihnya lapan kes di Zon Maritim Kudat hasil daripada operasi khas agensi itu.

“Operasi Khas bagi menangani isu-isu pelanggaran undang-undang di perairan Sabah dan Labuan akan terus dilaksanakan dari masa ke semasa. APMM berharap semua yang terlibat dapat memberi kerjasama dengan mematuhi syarat-syarat lesen menangkap ikan seperti yang diluluskan dalam syarat lesen,” katanya dalam kenyataan hari ini.

Sementara itu, Mohd Zubil juga berkata setakat bulan ini, pihaknya merekodkan 13 kes tangkapan kerana menangkap ikan menggunakan bahan letupan di seluruh perairan Sabah dan Labuan.

Menurutnya, daripada jumlah berkenaan, tujuh kes direkodkan di Zon Maritim Kota Kinabalu, tiga kes di Zon Maritim Semporna dan masing-masing satu kes di Zon Maritim Labuan, Zon Maritim Kudat dan Zon Maritim Tawau.

“Aktiviti bom ikan ini turut memusnahkan habitat batu karang dan kehidupan laut yang lain. Jika pengeboman ikan dilakukan semasa adanya aktiviti menyelam, ini boleh mendatangkan bahaya dan kecederaan kepada penyelam,” katanya.

Selain itu kata Mohd Zubil, APMM juga akan terus melaksanakan rondaan bagi menentukan kesejahteraan komuniti maritim khususnya keselamatan terhadap bot-bot nelayan dan bot-bot pelancong agar mereka sentiasa mematuhi undang-undang dan memberi penekanan terhadap aspek-aspek keselamatan di laut.

Justeru, beliau memohon kerjasama daripada komuniti maritim dan orang awam untuk terus menyalurkan sebarang maklumat berhubung kejadian dan aktiviti yang menyalahi undang-undang maritim ke talian Pusat Operasi Maritim Negeri Sabah di 088-270165.


Sabah Terus Pantau Kemasukan Pelancong China

KOTA KINABALU: Kerajaan negeri Sabah mengambil langkah berjaga-jaga dalam memantau kemasukan pelancong China ke negeri ini.

Menteri Pelancongan, Kebudayaan dan Alam Sekitar Sabah, Datuk Christina Liew, berkata kerajaan negeri memantau semua pelancong yang dari datang China ke Sabah selain Wuhan dan Hubei.

“Kita tidak hanya memantau pelancong yang menaiki penerbangan dari Wuhan dan Hubei sahaja malah kita akan memantau kesemua pelancong dari China yang datang ke sini.

“Sekiranya mereka menunjukkan simptom dijangkiti coronavirus, kita akan terus mengambil langkah secepat mungkin untuk menghantar mereka ke Hospital Queen Elizabeth.

“Pada masa yang sama, sistem pemeriksaan bagi mengesan virus ini juga harus dipertingkatkan lagi selain menasihatkan orang ramai untuk sentiasa mencuci tangan dan memakai topeng muka,” katanya.

Beliau ditemui selepas mewakili Ketua Menteri Sabah, Datuk Mohd Shafie Apdal merasmikan Pesta Ang Pao anjuran Federation of Chinese Associations Sabah bertempat di Dewan Hakka Kota Kinabalu, di sini, semalam.

Christina turut memberitahu beliau dimaklumkan oleh Jabatan Kesihatan Negeri Sabah bahawa mereka sedang menjejaki tempat yang dikunjungi pelancong 71 tahun yang dikesan mempunyai simptom coronavirus.

“Menerusi taklimat oleh Pengarah Kesihatan Sabah, Datuk Dr Christina Rundi, pihaknya cuba mengesan tempat yang didatangi pelancong lelaki dari Wuhan yang melancong ke Sabah pada 19 sehingga 25 Januari lalu.

“Turut difahamkan, pelancong terbabit bergerak di dalam kumpulannya namun dia sahaja yang dikesan mempunyai simptom coronavirus.

“Kita akan terus membuat pemantauan teliti dari semasa ke semasa,” katanya.

Terdahulu, media melaporkan kes pertama coronavirus membabitkan seorang pelancong berusia 71 tahun dari Wuhan yang datang ke Sabah.

Pelancong berkenaan menaiki penerbangan Malindo Air OD688 dari Sabah ke Tianjin pada 25 Januari lalu.


Mayat Ditemui Di Tebing Sungai Tamparuli Disahkan Mangsa Kemalangan

TUARAN: Mayat lelaki yang ditemui dalam keadaan masih bertopi keledar di Sungai Tuaran berhampiran Kampung Bantayan, Tamparuli, di sini, Jumaat lalu disahkan mangsa kemalangan motosikal.

Ketua Polis Daerah Tuaran, Deputi Superintendan Mohd Hamizi Halim, berkata hasil siasatan mendapati mangsa menunggang motosikal melalui Jambatan Lama Tamparuli.

Bagaimanapun katanya, mangsa dipercayai terjatuh ketika menunggang motosikal di laluan berkenaan.

“Mangsa dipercayai hilang kawalan dan terjatuh sebelum dihanyutkan arus sungai sejauh tiga kilometer dari lokasi dia dipercayai terjatuh.

“Polis akan mengesan motosikal yang digunakan mangsa. Selain itu, hasil bedah siasat yang dijalankan terhadap mangsa juga mendapati tiada sebarang unsur jenayah,” katanya ketika dihubungi, hari ini.

Mohd Hamizi berkata, penduduk di daerah ini diminta tidak membuat spekulasi bagi mengelak kebimbangan menular dalam kalangan penduduk sekitar.

Katanya, setakat ini kes ini diklasifikasikan sebagai kes mati mengejut (SDR).

Dalam kejadian Jumaat lalu, mangsa, Walter Jaimis Charles, 46, berasal dari Kampung Kotunuan Baru, Kiulu ditemui sekumpulan pemancing, di tepi Sungai Tuaran.

Mayat mangsa yang ditemui dalam keadaan tertiarap di sungai berkenaan bagaimanapun menimbulkan keresahan dalam kalangan orang ramai.

Difahamkan, mendiang akan dikebumikan hari ini, di Tanah Perkuburan Kristian di Kampung Kotunuan Baru, Kiulu.


Tingkatkan rondaan di laut, elak jenayah ketika musim perayaan – Maritim Sabah

KOTA KINABALU: Agensi Penguatkuasaan Maritim Malaysia (Maritim Malaysia) Sabah akan meningkatkan rondaan pada musim perayaan yang akan tiba bagi memastikan perairan negara khususnya di Zon Selamat Timur Sabah (ESSZONE) berada dalam keadaan selamat dan terkawal.

Pengarah Maritim Sabah, Laksamana Muda (M) Kamaruszaman Abu Hassan, berkata fokus utama operasi adalah membendung kemasukan pendatang asing tanpa izin (PATI) dan penyeludupan barang-barang kawalan ke negara jiran terutamanya menjelang perayaan Aidilfitri yang akan disambut oleh umat Islam dalam beberapa hari lagi.

“Penguatkuasaan dan rondaan semestinya dipertingkatkan daripada kebiasaan bagi membendung aktiviti jenayah di laut membabitkan penyeludupan dan pencerobohan.

“Oleh itu, aset-aset yang sedia ada akan diatur gerak bagi melaksanakan operasi berkenaan,” katanya menerusi kenyataan media, hari ini.

Kamaruszaman berkata, Maritim Malaysia khususnya Sabah akan terus melakukan rondaan dan penguatkuasaan bagi mengekang kemasukan PATI, penyeludupan barang-barang terkawal dan aktiviti yang menyalahi undang-undang di perairan di negeri ini.

Dalam pada itu juga, beliau turut memberi ingatan kepada komuniti maritim yang menggunakan jalan laut untuk berhari raya ke rumah sanak-saudara dan rakan taulan di pulau-pulau untuk menjaga keselamatan.

“Pastikan penggunaan jaket keselamatan selain membawa alat keselamatan ketika di laut.

“Saya juga menyeru agar komuniti maritim dan orang awam melaporkan sebarang aktiviti yang menyalahi undang-undang di MERS 999 atau Maritim Sabah di talian 088-270165 atau 088-270107,” katanya. – Berita Harian